
CRIZA ZONEI EURO: MIRAJUL CREŞTERII GERMANIEI ŞI CATASTROFA PRĂBUŞIRII GRECIEI

Economia Germaniei, pusă în dificultate de propriul plan al modelării Europei

Germania, etichetată ca “bolnavul Europei” dupa reunificarea din 1990, a devenit motorul creşterii economice europene şi al treilea mare exportator din lume (înregistrând o creştere anuală a exporturilor cu 5,2%) după China şi Statele Unite, în 2010, prin reducerea preţurilor şi diversificarea producţiei.

Iniţiativa Germaniei de a modela restul Europei conform propriei imagini economice ar putea afecta sectorul exporturilor care este motorul de bază al celei mai puternice ţări din regiune.

Pe măsură ce guvernele din Italia, Spania şi Irlanda încearcă să fie convingătoare în faţa Angelei Merkel şi a jucătorilor de pe piaţa obligaţiunilor în sensul că îşi pot ajusta bilanţurile, oficialii încearcă să ia măsuri de natură să restaureze competivitatea în regiune, noteaza Bloomberg.
Eforturile guvernelor din zona euro de a reduce costurile cu forţa de muncă ar putea ajuta exportatorii din zona de sud a Europei să concureze Germania. “Este adevărat, credem în creşterea competitivităţii şi va trebui să ne grăbim pentru a ne reveni”
 a declarat Wolfgang Clement, un fost ministru din cabinetul lui Gerhard Schröder. “Îmi este teamă, însă, să nu ne amăgim cu aceste afirmaţii potrivit cărora Germania este puternică” a completat.

În contextul în care zona euro este predilectă pentru exportul produselor nemţesti, Angela Merkel încearcă să determine statele afectate de criză să urmeze ideile Germaniei şi să ia măsuri pentru reducerea deficitelor. Eforturile pentru a contracara criza datoriilor din zona euro s-au concentrat pe coordonarea politicilor fiscale. 

Germania, care a jucat un rol crucial în coagularea fondului de salvare din zona euro, nu a fost atinsă, până acum, de cea mai grea perioadă a crizei. Economia Germaniei a crescut cu 3% în 2011, potrivit statisticilor oficiale.

Germania şi-a redus perspectivele de creştere economică pentru 2012, semn al impactului continuării crizei datoriilor suverane în zona euro. Cea mai mare economie a Europei va creşte cu 0,7% în acest an, faţă de 1% cât se prognozase în octombrie 2011, a declarat ministrul german al Economiei, Philipp Roesler, preluat de BBC.
În octombrie 2011, guvernul de la Berlin a redus prognoza de crestere de la 1,8% la 1%. Banca Mondială a estimat că economia zonei euro, luată în ansamblu, se va contracta cu 0,3% în 2012. „Germania este şi va rămâne o ancoră pentru stabilitate şi creştere în Europa” a subliniat Philipp Roesler..„După doi ani extraordinari de creştere, economia germană este, încă, în formă robustă. Totuşi, din cauza dificultăţilor la nivel extern, ne aşteptăm la o creştere mai puţin substanţială în prima jumătate a anului”
 a mai spus Philipp Roesler. Philipp Roesler a prognozat o revitalizare a economiei în 2013, cu o creştere de 1,6%. 

„Germania la adăpost de retrogradare în 2012”; „Germania va intra în recesiune în 2012”; “Germania, principalul obstacol în calea rezolvării crizei”; “Germania trebuie sa ia în calcul ieşirea din zona euro”; “Germania a declanşat criza din zona euro”

Germania, la adăpost de retrogradare în 2012

Agenţia de rating Standard & Poor's consideră că nu există riscuri cu privire la reducerea ratingului de top „AAA” al Germaniei în acest an, chiar şi în situaţia în care ţara ar intra în recesiune, a precizat directorul pentru Europa al agenţiei de evaluare financiară, Moritz Kraemer. “Considerăm că Germania se află într-o situaţie puternică şi că ar trebui să suporte o recesiune în acest an fără a-şi pierde ratingul”
 a acesta.
Germania este singura ţară importantă din zona euro care şi-a menţinut ratingul de top după ce S&P a retrogradat Franţa şi Austria, precum şi fondul european de stabilitate garantat de către acestea.

Economia germană a fost capabilă să evite cel mai nefast impact al crizei datoriilor din zona euro prin consum şi exporturi masive care au condus la o creştere de 3% anul trecut, deşi a înregistrat o contracţie de 0,25% în ultimul trimestru. Germania reprezintă una din cele mai sigure investiţii în prezent pentru titlurile de stat. 

Germania va intra în recesiune în 2012

Germania ar putea intra în recesiune în 2012, după ce a reuşit sa treacă fără probleme de criza din zona euro în ultimii doi ani. Declinul economiei acestei ţări va fi determinat de scăderea investiţiilor şi exporturilor, precizează Reuters.

Analiştii care au afirmat în urmă cu câteva luni că Germania va avea o uşoară creştere economică şi-au revizuit prognosticurile, menţionând că se va confrunta cu o scădere care va dura două trimestre.

Lovitura primită de cea mai mare economie europeană va afecta întreaga zonă euro, au precizat analiştii, Germania fiind principalul motor al creşterii economice.

Ca semn al înrăutăţirii situaţiei, liderii de la Berlin au refinanţat fondul de salvare al Băncii centrale şi au mentionat că este posibil să reinstaureze subvenţiile de tip “Kurzarbeit”
, care au ajutat companiile să facă faţă în timpul crizei, fără a fi nevoite să concedieze din angajaţi. 

Măsurile respective au fost adoptate pentru prima dată la începutul crizei financiare, când economia germană a avut cea mai mare contracţie după Al Doilea Război Mondial.

“Nu este o recesiune clasică, însă nu putem face predicţii prea precise, din cauză că există multe incertitudini cauzate de criza din zona euro, de natură a afecta investiţiile şi comerţul. Situaţia Germaniei în 2012 va fi mult mai bună faţă de cea a altor state. Dacă se va instaura o consolidare fiscală, consumul va creşte iar rata şomajului va scădea”
 consideră analistul Felix Huiefner.

Institutul economic IMK este, însă, mai pesimist. Datele din luna octombrie 2011 arată că exporturile Germaniei au scăzut în cel mai rapid ritm din ultima jumătate de an - cu 8,5% faţă de luna anterioară. În plus, sectorul industrial, dependent de exporturi, s-a contractat în decembrie 2012 pentru a treia lună consecutiv.

Anton Boerner, preşedintele Asociatiei exportatorilor din Germania (BDA), a comparat criza din zona euro cu o “sabie a lui Damocles”
 care se află deasupra economiei Germaniei

Oficial BCE: “Germania este principalul obstacol în calea rezolvării crizei”

Olandezul Klaas Knot, membru în consiliul de guvernare al Băncii Centrale Europene, consideră că Germania este de vină pentru creşterea prea mică a rezervelor fondului european de urgenţă, care ar ajuta la soluţionarea crizei.

“Germania este principalul obstacol, nu Olanda”
 a declarat Klaas Knot. “Cred că este nevoie de mai mulţi bani şi vom încerca, în timpul care ne-a mai rămas, să-i convingem pe colegii noştri germani să facă acest lucru” a continuat oficialul BCE.

Cancelarul german Angela Merkel nu a acceptat să suplimenteze fondul de urgenţă, deşi capacitatea actuală nu permite aplicarea unui plan de salvare pentru Italia sau Spania. În schimb, Angela Merkel a insistat pe disciplina fiscală.
“Încă nu ne îndreptăm către acea direcţie şi este clar că noile măsuri sunt implementate prea încet şi într-un cadru mult prea restrâns. Trebuie să accelerăm aceste procese”
 a apreciat Klaas Knot.

Oficialul BCE a precizat ca nu se teme de deprecierea monedei euro. “Este un lucru normal, ce se încadrează în fluctuaţiile normale” a declarat Klaas Knot. El a avertizat că dacă o ţară va ieşi din zona euro, moneda unică se va prăbuşi.

Şeful grupului Linde: Germania trebuie să ia în calcul ieşirea din zona euro

Germania ar trebui sa ia în calcul ieşirea din zona euro dacă încercările de impunere a unei discipline fiscale stricte vor eşua, a declarat Wolfgang Reitzle, directorul general al grupului Linde, companie care produce gaze industriale, prezentă şi în România.

"Mă tem că dorinţa ţărilor aflate în criză, de a se reforma, urmează să dispară dacă Banca Centrală Europeană va fi nevoită să intervină în final. Dacă nu reuşim să disciplinăm ţările aflate în criză, Germania trebuie sa iasă din zona euro"
 a afirmat şeful grupului Linde.
Dacă guvernul le va cere germanilor să plătească taxe de 50% din venituri pentru a finanţa alte ţări, populaţia nu va mai susţine măsurile, a precizat  Wolfgang Reitzle.  Deşi este vorba despre un scenariu indezirabil, el crede că industria germană ar supravieţui trecerii la o nouă monedă - eventual, revenirii la marca germană. “Desigur, va duce la aprecierea valorii noii monede, fie ea marca germană sau ceva de tipul nord-euro. Dar se va aprecia mai puţin decât se tem unii. Deşi ar conduce la şomaj mai ridicat în Germania odată cu scăderea exporturilor, vor creşte presiunile să devenim mai competitivi" consideră Wolfgang Reitzle. A adăugat că zona euro nu se va destrăma complet, însă Grecia nu mai este în situaţia de a-şi putea asigura serviciul datoriilor. “Această ţară nu este într-o poziţie din care să se poată restructura astfel încât să rămână în zona euro. Pe termen mediu, Grecia trebuie să plece. Iar reducerea datoriilor Greciei nu va fi de 50-70%, ci, în final, va fi de 100%", avertizează el. Şeful grupului Linde consideră că momentul determinant pentru viitorul euro nu este în 2012, dar va apărea peste trei-patru ani.
Organizaţia Internaţională a Muncii: Germania a declanşat criza zonei euro
Organizaţia Internaţională a Muncii (OIM) consideră că politicile economice derulate de Germania în ultimele două decenii au cauzat criza din zona euro.

În raportul prezentat, reprezentanţii OIM critică acţiunile cabinetului fostului cancelar, Gerhard Schröeder, din 2003, când executivul german a redus salariile în zona producţiei. Astfel, exportatorii germani au câştigat pe seama restului Europei, iar celelalte state membre ale Uniunii Europene au adoptat modelul german de creştere economică prin reducerea salariilor. “Creşterea competitivităţii în acest sector a fost identificată ca principala cauză care a determinat apariţia problemelor din zona euro”
 se arată în raport. "La nivel european, decizile luate atunci de Germania au creat condiţiile pentru declanşarea crizei economice, deoarece celelalte state membre ale Uniunii Europene au început, la rândul lor, să taie salariile, considerând că este singura cale către redobândirea competitivităţii”. 

OIM consideră că oprirea aplicării acestei măsuri, aşa cum recomandase, ar fi influenţat favorabil economia germană şi, ulterior, alte ţări europene. 
De aceeaşi părere cu Organizaţia Internaţională a Muncii - în sensul că Germania a provocat criza zonei euro- sunt analiştii cotidianului britanic The Times care, în plus, citează diverse opinii.  Criza din zona euro nu a fost provocată de Grecia, Spania, Italia sau Franţa, dar de Germania, considera analiştii de la The Times. "Problema fundamentală nu o reprezintă eficienţa economiei Germaniei, ci comportamentul politicienilor şi al bancherilor din această ţară"
.
Germania s-a opus constant implementării unor masuri care ar fi ţinut criza din zona euro sub control, cum ar fi garanţiile comune pentru obligaţiunile guvernamentale şi intervenţia masivă din partea Băncii Centrale Europene şi poartă răspunderea pentru majoritatea  deciziilor neadecvate pe care le-au luat liderii din zona euro. Printre acestea se numără decizia BCE de a majora, anul trecut, dobânda de referinţă, măsurile exagerate de austeritate şi forţarea băncilor de a suporta pierderi pentru împrumuturile acordate Greciei, fapt ce va duce statul elen într-un colaps financiar, apreciază cotidianul britanic.
Vina Germaniei pentru această criză a fost subliniată, în ultimul timp, şi de specialiştii de la Standard & Poor's. Aceştia consideră că "o reforma bazată doar pe austeritate fiscală poate să dăuneze extrem de mult", iar pactul fiscal "este axat numai pe recunoaşterea parţială a sursei crizei" şi "nu va furniza suficiente resurse sau flexibilitatea operaţională pentru stabilizarea zonei euro"
.

Premierul italian, Mario Monti, a precizat că Germania va avea parte de o ripostă puternică din partea celorlalte state din zona euro dacă va continua politica de negare a măsurilor care pot diminua presiunile financiare din bloc.

Cel mai vehement acuzator al Germaniei este premierul britanic, David Cameron, care a afirmat: "criza economică este o problemă a deficitelor comerciale, nu doar a deficitelor bugetare"
 facând aluzie la economia Germaniei, bazată în principal pe exporturi.

Analiştii de la The Times consideră că există trei factori prin care se poate consolida economia zonei euro: disciplina bugetară, asumarea colectivă a datoriei guvernamentale şi sprijinul sporit pe care ar trebui să îl dea BCE.

Adevărata problemă constă în aceea că Germania se concentrează exclusiv pe prima soluţie, forţând guvernele să impună măsuri de austeritate draconice.

Franţa, Italia, Spania şi celelalte state din zona euro au capacitatea de a se salva şi de a scăpa, în acelaşi timp, de hegemonia economică a Germaniei. Întrebarea este dacă aceste state vor avea încrederea necesară şi capacitatea de a realiza, din punct de vedere economic, că trebuie să se unească împotriva Germaniei.

Culisele zonei euro: Germania nu a renunţat, total, la marcă

Chiar şi astăzi, într-o Europă unită, cu o zonă în care a fost adoptată moneda unică, mulţi germani au ramas fideli monedei naţionale, marca. În urmă cu un deceniu, Germania renunţa la vechea monedă, adoptând euro.

Deşi de 10 ani euro este singura monedă acceptată la plată în Germania, marca germană continuă să rămână vie. Sume mari de bani în această monedă se regăsesc şi acum în casele şi în conturile cetăţenilor germani. Potenţialul afacerilor cu mărci nu este de neglijat chiar şi după 10 ani, această monedă având o mare putere de cumpărare, conform Deutsche Welle.
În Germania, dar şi în afara graniţelor, se mai află aproximativ 13 miliarde de mărci germane - jumătate în bancnote, jumătate în monede. Nu doar comercianţii cu amănuntul, dar şi mari firme se străduiesc sa atragă în safe-urile lor o parte din această sumă imensă. Un număr de 48.000 de telefoane stradale ale Deutsche Telekom acceptă încă mărci sub formă de monede.

Casele de marcat ale magazinelor de îmbrăcăminte C&A au fost dotate cu un soft special pentru încasarea sumelor în mărci - lunar, prin ele trecând peste 150.000 de mărci germane. În filiala berlineză a Băncii Centrale se pot schimba mărci contra euro la un curs de 1:1,95. Se plătesc, deci, aproape doi euro pentru o marcă germană, fiind evident de ce vechea valută a Germaniei a devenit o miza pentru mulţi. Aici au fost schimbate peste 9 milioane de mărci germane.

Aceasta practică, des întâlnită în Germania, nu reprezintă o obişnuinţă pentru statele din zona euro. Doar cinci ţări mai acceptă monede din vechea valută naţională la schimb, iar bancnote se mai pot schimba doar în nouă ţări. În unele state, temenul a trecut după câţiva ani. De exemplu, cine mai are drahme greceşti trebuie să le schimbe până la 1 martie 2012. Germania, însă, pare a avea o mai mare răbdare cu moneda sa.

"Nu putem stabili un termen limită pentru preschimbarea mărcilor în euro, întrucât există mari sume în această monedă, atât în Germania cât şi în afara graniţelor ţării”
 a declarat un oficial al filialei berlineze a Băncii Centrale Germane. “Până la urma, în unele ţări balcanice, marca germană a fost ca a doua monedă oficială. Banca Centrală a Germaniei nu a dorit să le îngrădească dreptul de a-şi schimba liber banii. În afară de asta, nemţii sunt încă fideli mărcii germane, chiar dacă vremea ei a trecut” a precizat oficialul. 

Mulţi specialişti ai pieţelor financiare consideră puerile explicaţiile oficiale ale Germaniei, întrebându-se ce o împiedică să stabilească un termen - limită de preschimbare a vechii mărci. A trecut, totuşi, un deceniu de la adoptarea euro.

Culisele politicii: un europarlamentar german acuză

Retrogradarea aplicată de Standard & Poor's ţărilor europene este un atac deliberat al agenţiei de rating asupra Europei, neexistând vreun motiv plauzibil pentru această măsură, a declarat europarlamentarul german Elmar Brok. "Nu există nici un motiv plauzibil pentru a retrograda ratingul Italiei"
 a declarat Elmar Brok, adăugând că Italia are acum un premier nou, care implementează reforme importante. “Acelaşi lucru este valabil şi pentru Spania, iar de Franta nici nu trebuie să mai vorbim” a completat europarlamentarul. El consideră că retrogradarea de către S&P este determinată de interese financiare, agenţiile nefăcând altceva decât să amplifice criza, în loc să avertizeze investitorii din timp. “Forţe puternice din Statele Unite ale Americii, în special din industria financiară, doresc distrugerea zonei euro. Interesul acestora este foarte uşor de verificat, dacă privim cu atenţie la finanţările agenţiilor de rating. Ei îşi iau banii din industria financiară. Aşa că sunt dependenţi de banii din sistemul financiar" a subliniat Elmar Brok. "Prin urmare, acordă ratingurile de ţară în funcţie de interesele industriei financiare” a punctat europarlamentarul.

Politicianul german este de părere că solidaritatea SUA cu Europa a existat doar în funcţie de interesul americanilor. "Departamentul de Stat este pentru o Europă unită. Celelalte structuri, însă, acţionează conform principiului divide et impera. Mai exact, o Europă împărţită şi, în consecinţă, mai puţin influentă” a conchis Elmar Brok.
Dilema germană şi excesele germanofobe
Întrucât Germania este cea mai prosperă ţară din zona euro, percepţia este că poate oferi garanţiile necesare stabilizării uniunii monetare europene. Dar nu este vorba doar de preeminenţa economică a Germaniei în cadrul zonei euro. Conform Financial Times. Germania are şi responsabilitatea conducerii politice a acestui bloc, situaţie incomodă pentru mulţi cetăţeni germani care ar fi dorit ca ţara lor să fie o Elveţie mai mare, prosperă şi neutră şi nu principala putere europeană care dictează şi conduce.
Situaţia pare dilematică. Dacă guvernul de la Berlin enunţă în termeni clari ce doreşte, este imediat acuzat că are manifestări tiranice. Dacă Angela Merkel, cancelarul Germaniei, păstrează tăcerea sau repetă la nesfârşit aceeeşi frază – „dacă euro se prăbuşeşte, Europa se va prăbuşi” - este acuzată că nu oferă direcţia de care Europa are atâta nevoie. Germania nu se aseamănă cu nici unul dintre celelalte state din zona euro. 

Sistemul federal ţine sub control guvernul central, prins într-un sistem de guverne de coaliţie bazate pe consens şi lente în implementarea de politici. Sistemul politic şi birocraţia sunt dominate de jurişti (Wolfgang Schäuble, ministrul de Finanţe, de exemplu) care cred cu tărie în nevoia de reguli şi de respect pentru lege. Rezultatul, conform  Financial Times, este un amestec de compromisuri şi inflexibilitate. Mesaje mixte sunt transmise din diferite centre de putere, nu în ultimul rând din partea ministrului de Finanţe sau din partea cancelarului, până când cad de acord asupra unei linii comune de urmat.
Se consideră că Angela Merkel personifică acest echilibru: încăpăţânată şi pragmatică în acelaşi timp, ea este un conciliator, nu un vizionar. În pofida eforturilor caricaturiştilor, nu arată şi nici nu se comportă ca un tiran, dominând Consiliul European printr-un amestec de fermitate şi abilitate de a-şi urmări interesele mai bine decât oricare alt lider.
Germanii sunt pe cale sa devină mielul de sacrificiu al Europei. Orice ar face, oricâte măsuri ar propune împotriva crizei, ei rămân neînţeleşi şi nu se pot face plăcuţi de cei  care, cu un timp în urmă, considerau că Germaniei trebuie să i se atribuie rolul principal de luptător împotriva crizei. Când cancelarul Angela Merkel a decis ca germanii sa preia frâiele reformelor, aceştia au început să fie bănuiţi de intenţii oculte
.

În Marea Britanie unii analişti văd deja construirea celui de al patrulea Reich. Ei au tras semnalul de alarmă privind hegemonia Germaniei în Europa sub motto-ul: "cu ajutorul eurocrizei, noi ne luam ceea ce nu am reuşit să acaparăm în două războaie mondiale"
. În Franţa, chiar şi fostul consilier prezidenţial, Jaques Attali, a atenţionat că Berlinul a scos "arma de sinucidere colectivă a continentului"
 iar deputatul Nicholas Dupont a declarat că nu vrea să privească neputincios cum Franţa se transformă într-o provincie a Germaniei.

La Bruxelles, nemţii sunt priviţi, de asemenea, cu rezerve.  Preşedintele Comisiei Europene, José Manuel Barroso, şi Jean Claude Juncker au criticat inflexibilitatea opoziţiei Angelei Merkel fata de euro-obligatiuni
. “Recurgerea la euro-obligatiuni nu poate fi exclusa categoric. Ele ar putea deveni indispensabile”
 a afirmat comisarul european pentru energie, Günther Oettinger care s-a raliat opiniei majoritare din cadrul zonei euro.
Germania este pe cale să se transforme, pentru Europa, în ceea ce America este pentru întreaga lume: o putere principală ale cărei acţiuni sunt privite de ceilalţi cu un ochi mereu critic. Europenii au hotărât că deciziile nu trebuie să vină din America, dar din Germania. Când nemţii s-au oferit să joace acest rol, par a nu fi ceea ce doreau europenii: sursa de sprijin general fără a puna vreo condiţie.In caz contrar, nemţii sunt europeni răi. Cu alte cuvinte, Germania ar trebui să plătească şi să nu zică nimic, pentru că, dacă nu tace, înseamnă că urmăreşte o poziţie dominantă în Europa apreciază Deutsche Welle.
În acest rol nou pentru ea, Germania ar trebui să descopere un adevăr pe care americanii îl cunosc demult: marile puteri nu sunt iubite. 

Grecia riscă să intre în incapacitate de plată

Criza datoriilor a afectat mai multe ţări din zona euro, printre care Grecia, Italia, Spania, Portugalia şi Irlanda. Balanţa comercială negativă şi creşterea datoriei au determinat apariţia riscului de intrare în incapacitate de plată a ţărilor respective, se menţionează în raportul întocmit de Organizaţia Internaţională a Muncii.

Oficialii europeni consideră că fondul de salvare pentru Grecia, în valoare de 130 de miliarde de euro, va impune un control fără precedent asupra capacităţii guvernului de la Atena de a cheltui aceşti bani. Aceasta pare a fi modalitatea de a depăşi neînţelegerile apărute între ţările creditoare asupra acordării acestor fonduri.
Acordul ar urma să prevadă, cel mai probabil, şi un cont de garanţie cu suficiente fonduri pentru ca Grecia să îşi poată plăti datoriile pe nouă sau douăsprezece luni. Dacă sumele din acest cont vor scădea sub nivelul convenit, Grecia ar urma să fie privată de fonduri destinate funcţionării guvernului, susţin surse din zona negocierile. Mai mult, fondul de urgenţă a urma să fie asociat cu o monitorizare permanentă a cheltuielilor guvernului, precizează Financial Times.
Acordul presupune şi o listă de 24 de „acţiuni necesare” la care Grecia ar trebui să achieseze înainte de a primi banii şi ar trebui să fie urmat de o restructurare a datoriei Greciei de 200 miliarde de euro, implicând o ofertă a schimbării de obligaţiuni cu creditorii privaţi care intenţionează să participle la acţiune. După emisiune, oferta ar urma să rămână valabilă timp de zece zile, schimbul trebuind să fie completat cu o săptămână înainte de scadenţa din 20 martie, a unor obligaţiuni în valoare de 14,5 miliarde de euro. Astfel, Grecia ar evita, la limită, intrarea în incapacitate de plată în luna martie când când are de rambursat datorii de 14,5 miliarde euro. Însă, conform analiştilor, chiar şi în condiţiile aplicării unui astfel de plan, datoria Greciei va reprezenta cel puţin 128% din PIB în 2020, depăşind procentajul de 120% pe care Fondul Monetar Internaţional şi unele ţări europene nordice îl consideră sustenabil.
Germania nu doreşte falimentul Greciei - Germania doreşte falimentul Greciei

Germania este în continuare divizată între cei care cred că programul de salvare trebuie implementat şi cei care consideră că Grecia ar trebui lăsată să intre în incapacitate de plată.

Angela Merkel, cancelarul Germaniei, pare hotărâtă să evite, prin orice mijloace, falimentul Greciei, însă doi înalţi oficiali au precizat că Wolfgang Schäuble, ministrul german de Finanţe, a devenit un oponent din ce în ce mai vehement al ideii de a continua ajutorarea Greciei, considerând că fondurile respective vor fi risipite.

Ministrul german de Finanţe, Wolfgang Schäuble, a declarat că Grecia e pe cale să rateze ţintele bugetare şi trebuie să facă mai mult pentru a-şi respecta angajamentele. A subliniat că planurile actuale ale Atenei ar reduce datoria elenă de la 160% la 136% din PIB până în 2020. Al doilea program de bailout se bazează pe un nivel de 120% al datoriei
.  Ministrul elen de finanţe apreciază că noul pachet de sprijin ar putea ajunge la 145 miliarde de euro pentru a acoperi şi nevoia de finanţare a băncilor.

Pe de altă parte, Steffen Seibert, purtătorul de cuvânt al guvernului german, a dezminţit zvonurile conform cărora guvernul Germaniei ar dori ca Grecia să intre în faliment: „aceste zvonuri sunt false” a declarat acesta. „Germania nu a luat o astfel de decizie”
.
 Agenţia de evaluare financiară Standard & Poor's, care a diminuat ratingul de top al SUA şi al Franţei, a avertizat că Grecia nu va reuşi să ajungă la un nivel sustenabil al datoriei dacă se mulţumeşte cu o reducere de 70% a valorii obligaţiunilor deţinute de investitorii privaţi.

Opinii asemănătoare celei a ministrului german de Finanţe sunt împărtăşite şi de oficiali din Finlanda şi Olanda. „Nu susţin intrarea Greciei în incapacitate de plată, nici în mod ordonat nici haotic, dar nu exclud această posibilitate dacă grecilor nu le vine mintea la cap”
, a declarat Alexander Stubb, ministrul finlandez pentru relaţia cu Uniunea Europeană în timpul unei vizite în Brazilia.
La rândul său, Jan Kees de Jager, ministrul de Finanţe al Olandei, a declarat în faţa Parlamentului olandez că, pentru a asigura atingerea procentajului de 120% din PIB în Grecia, fondul de salvare va trebui suplimentat la 136 miliarde de euro. Oficialii olandezi, germani şi finlandezi au insistat asupra limitei de 130 de miliarde iar Jan Kees de Jager a afirmat că reprezentanţii ţărilor care şi-au păstrat ratingul de evaluare financiară maximal, „AAA”, au avut în vedere şi posibilitatea respingerii programului de asistenţă.
Guvern de uniune naţională?

Liderii zonei euro încearcă să menţină guvernul de la Atena sub presiune, inclusiv amânând eliberarea fondurilor de asistenţă care nu sunt legate de restructurarea datoriei până după alegerile din aprilie. Doi oficiali au afirmat că această strategie nu mai este valabilă
. 

Oficialii europeni au încercat, pe de altă parte, să încurajeze formarea unui guvern grec de uniune naţională, în cadrul căruia cele două mari partide, Pasok - de stânga - şi Noua Democraţie - de dreapta - să împartă puterea.
UE se prăbuşeşte odată cu falimentul Greciei: adevăr sau mistificare?

Pe măsură ce discuţiile dintre creditorii Greciei devin mai aprinse cu privire la capacitatea Uniunii Europei de a supravieţui şocului falimentului acestei ţări, întrebarea care începe să se audă tot mai des în clădirile guvernamentale şi pe pieţele financiare este dacă aceste voci sunt sincere sau doar expresia unei mari şi periculoase mistificări.
Timp de câteva luni, opinia oficială europeană a fost că intrarea Greciei în incapacitate de plată nu ar afecta doar prestigiul Uniunii Europene, dar va avea şi consecinţe economice dezastruoase după modelul falimentului băncii de investiţii Lehman Brothers care a provocat o criză financiară mondială.
Această teorie pare a se fi modificat, cel puţin în cazul unor decidenţi politici din Germania, Olanda şi Finlanda -  trei ţări din zona euro care şi-au conservat ratingul financiar „AAA” după retrogradările operate în ianuarie de agenţia Standard & Poor’s.  „Ar fi trebuit să provoace o criză financiară şi să ne afecteze pe toţi imediat”, a declarat un înalt oficial al zonei euro. „Acum şansele ca această catastrofă să se producă sunt în jur de 10-20%. Este, încă, o posibilitate, dar nu o certitudine”
.  „Balanţa puterilor s-a modificat în mod evident iar grecii încep să înţeleagă că nu vor primi fondurile de urgenţă oricum”
 a declarat un diplomat european.

Mistificarea statelor „AAA”?

Cu toate acestea, mulţi manageri de fonduri rămân sceptici. „Este o mistificare”
, a declarat unul dintre aceştia, speculând ideea că ţările creditoare încearcă să se folosească de ultima lor oportunitate de a pune presiune pe Grecia înainte de acordarea împrumutului şi de a pierde ultima pârghie de control.
„Faptul că banii din fondul de urgenţă vor fi oferiţi anticipat iar Grecia va reuşi repede să restabilească echilibrul bugetar reflectă îngrijorările legitime asupra pierderii pârghiilor pe care aceste ţări le au odată ce obstacolul de finanţare din martie va fi depăşit”, a declarat Mujtaba Rahman, analist pe Europa la grupul de consultanţă Eurasia Group.
Cu toate acestea, unii înalţi oficiali implicaţi în negocieri au declarat că devine din ce în ce mai evident că ţările „AAA” “nu joacă la cacealma”, fapt care i-a demoralizat pe oponenţii intrării Greciei în incapacitate de plată, incluzând BCE, Comisia Europeană, guvernul Franţei şi reprezentanţii economiilor europene mai vulnerabile.
„Trebuie să încheiem negocierile legate de fondul de urgenţă cât mai repede deoarece ştim din experienţă că perioadele lungi de incertitudine, indecizie şi îndoieli asupra deciziilor sunt cauza principală a instabilităţii din zona euro”
, a declarat Eamon Gilmore, vice-premierul Irlandei.
Economiştii sunt divizaţi ca opinie cu privire la şansele Europei de a supravieţui unui faliment grecesc. Guntram Wolff, economist la Bruegel, un think-tank belgian, consideră că o intrare în incapacitate de plată care să fie controlată şi să menţină Grecia în cadrul zonei euro ar fi gestionabilă. Dar „dacă ar există o situaţie în care o Grecie falită ar fi nevoită să renunţe la euro, atunci am avea o contagiune foarte serioasă”
 a declarat Guntram Wolff.
În context, Daniel Gros, directorul Centrului pentru Studii Politice Europene, şi-a manifestat îngrijorarea în legătură cu falsul sentiment de siguranţă oferit de împrumuturile ieftine ale Băncii Centrale Europene.
„Decidenţii politici sunt cunoscuţi pentru deficienţele lor de perspectivă pe termen lung” a declarat acesta. „Se îmbunătăţeşte puţin situaţia pentru două-trei săptămâni şi toţi uită de gravitatea problemei”
.

Un istoric acuză: Grecia şi jocul dublu al Germaniei

Istoricul si filosoful german Bruno Schuh afirmă: „Numai zeii ştiu dacă Grecia se va salva de la faliment. Aceştia mai ştiu şi altceva. Lucruri neplăcute pe care ar trebui să le cunoască şi publicul larg. Mai exact, grecul de rând trebuie să ştie că există o ţară care câştigă de pe urma mizeriei greceşti. Această ţară se numeşte... Germania.”

Conform opiniei istoricului, Germania poartă o mare parte din vină pentru actuala situaţie a Greciei întrucât Berlinul s-a erijat în comisarul dur, fără milă, care face totul pentru a-i convinge pe greci să ducă la îndeplinire măsurile de austeritate. Mai exact: Berlinul are rolul de a-i obliga să recurgă la aceste măsuri.


Cheia în care trebuie înţelese afirmaţiile este: firme germane câştigă substanţial în urma faptului că Grecia este o ţară în pragul falimentului. De exemplu, firmele germane producătoare de armament obţin beneficii de pe urma situaţiei din Grecia: plăţile efectuate, în contul unor contracte mai vechi, continuă sa fie o regulă, neexistând intenţia anulării unor astfel de înţelegeri. Aceasta temă este evitată public de guvernul german care a depus mari şi îndelungate eforturi pentru a demonstra comunităţii naţionale că „leneşii greci se gândesc doar cum să obţină mai mulţi bani din buzunarul harnicului contribuabil german”.

Bruno Schuh aminteşte acuza conform căreia grecii s-ar pensiona foarte devreme, un argument populist prin care guvernul de la Berlin a încercat, multă vreme, să-şi ascundă incapacitatea de a gestiona criza din Europa. Într-o manieră asemănătoare au fost ascunse afacerile cu armament, despre care guvernul german a avut mereu cunoştinţă. De exemplu, într-un raport oficial de expertiză se precizează că, numai în 2010, guvernul federal a aprobat vânzarea de componente militare către Grecia în valoare de 35,8 milioane de euro, precizează Bruno Schuh. În perioada 2005-2009, doar patru ţări din lume au cumpărat mai mult armament decât Grecia: China, India, Emiratele Arabe Unite şi Coreea de Sud. În ultimii 10 ani, Grecia a cumpărat din Germania nu mai puţin de 700 tancuri şi obuze, nave de război, submarine şi avioane de luptă.

Pe cap de locuitor, Grecia are cel mai mare buget alocat apărării, 7 miliarde de euro, echivalând cu 3% din PIB. Aceasta înseamnă de două ori mai mult decât cheltuielile de apărare ale Germaniei. În conformitate cu informaţiile publicate de ziarul german Die Zeit, Grecia reduce acum costurile sociale cu 9%, dar va creşte bugetul alocat apărătii cu 18%.

În spatele tuturor acestor mişcări se află veşnicul conflict mocnit cu Turcia. Dar, Germania este cea care a câştigat cursa pentru înarmarea celor doua ţări menţionate: din 2002 până în 2009, Germania a vândut Turciei echipamente militare în valoare de13,7 miliarde de euro, conchide Bruno Schuh.
Avertismentele veteranilor FED:“liderii europeni fac politică pe marginea prăpastiei”

Neel Kashkari, unul dintre cei care au făcut parte din echipele de economişti pe care s-a bazat FED în lupta cu criza provocată de colapsul băncii de investiţii Lehman Brothers în 2008, avertizează guvernele europene că impunerea unor condiţii exagerate Greciei pentru ajutorul financiar, ar putea avea efecte adverse nebănuite. „Este foarte important din punct de vedere politic să fi dur, dar dacă se va ajunge la o intrare haotică a Greciei în incapacitate de plată, vom asista la o contagiune generală în cadrul zonei euro, iar acest lucru va fi dăunător atât pentru Europa cât şi pentru economia globală”
. Neel Kashkari a fost consilierul lui Henry Paulson, ex-secretar al Trezoreriei Statelor Unite. În prezent este preşedinte al Pacific Investment Management Co.
Neel Kashkari nu este singurul veteran al FED care avertizează asupra riscurilor impunerii unor condiţii foarte dure Greciei. „Se pare că liderii europeni fac politică pe marginea prăpastiei”, a declarat Phillip Swagel, fostul economist-şef al Trezoreriei SUA- în prezent, profesor la Universitatea din Maryland. „O abordare mai bună este prevenirea eşecurilor viitoare, pentru a oferi o perspectivă mai echilibrată în ceea ce priveşte falimentul Greciei şi părăsirea zonei euro de către această ţară”
.

Riscul apariţiei primul faliment din istoria de 13 ani a zonei euro creşte, Grecia confruntându-se cu o scadenţă de 14,5 miliarde de euro în 20 martie. 

Duritatea liderilor europeni reflectă iritarea generată de încălcările angajamentelor luate de oficialii greci în momentul primirii primului pachet de asistenţă financiară, de 110 miliarde de euro, acordat în 2010. Totodată însă, această strategie sugerează o încredere sporită în capacitatea UE de a rezista în eventualitatea unui faliment al Greciei. Wolfgang Schäuble, ministrul german al Finanţelor, a declarat: „suntem mult mai bine pregătiţi decât acum doi ani”.

„Argumentul pentru acordarea celui de al doilea pachet de asistenţă financiară este că alternativa este mult mai dezavantajoasă”, a declarat Nicola Mai, economist la JPMorgan Chase & Co. „Dar pentru acei decidenţi politici care consideră că s-au luat suficiente măsuri de protecţie contra consecinţelor falimentului şi ieşirii Greciei din zona euro, acordarea pachetului este o soluţie greşită”
 a completat Nicola Mai.

De la negocieri reci la fierbintea realitate grecească- o distanţă cosmică:  “Grecia e laboratorul în care se testează rezistenţa popoarelor”

Presa internaţională şi cea din Grecia prezintă realităţile teribile cu care se confruntă societatea şi economia ţării, în timp ce liderii europeni pe de o parte au ezitat să acorde un nou împrumut salvator şi, pe de altă parte, calculează matematic operarea unor noi măsuri de austeritate cu scopul “redresării”, tratând cetăţenii ca pe nişte cifre. 

Parcurgând prezentările făcute realităţii greceşti apare de la sine întrebarea: ce ar mai rămâne de redresat prin noi măsuri de austeritate fiind clar că, la nivelul celor de acum, societatea şi economia din Grecia se află sub limita de avarie?

În articolul “Drept înainte spre un "genocid financiar””
 austriacul  Günter Tews, bun cunoscător al realităţilor elene, porneşte de la contrazicerea fermă a unor opinii negative despre poporul grec “unele dintre ele foarte stupide, folosite şi de politicieni importanţi din toată Europa pentru a-i înfiera pe "grecii leneşi şi refractari la austeritate şi economisire”.  Contra-argumentele sale se bazează pe prezentarea motivelor efective pentru care grecii se află în imposibilitatea de a economisi - dar şi de a suporta noi reduceri ale veniturilor, creşteri ale taxelor sau constricţii economice:

•    Reduceri de salarii şi pensii de până la 30%;

•    Scăderea salariului minim;

•    Scumpiri drastice (Ulei+100%, Benzină+100%, curent, încălzire, gaz, transport public+50%) în ultimele 15 luni;. 

•    O treime din cele 165 000 de companii de servicii s-au închis, o treime nu mai pot plăti salariile angajaţilor. De mii de ori apare în Atena semnul galben cu scris roşu „Enoikiazetai”- „De închiriat”;

•    În această stare de degradare a traiului, consumul s-a redus dramatic - economia Greciei a fost întotdeauna puternic orientată către consum. Familiile în care amândoi soţii erau salariaţi au acum parte, în comparaţie cu cât câştigau, doar de o zecime ca ajutor de şomaj - şi acesta plătit cu o întârziere de mai multe luni.

Angajaţii de pe Acropole, 2 ani fără plată

•    Angajaţi la stat sau ai unor companii, precum Olympic Airlines, sau ai spitalelor, nu mai primesc salariu de mult timp, fiind amânaţi pentru luna următoare sau pentru „anul viitor”.  Recordul l-a stabilit Ministerul Cultelor care nu a plătit timp de 22 de luni salariile angajaţilor care au lucrat pe Acropole. Când aceştia au ocupat Acropole într-o manifestaţie paşnică replica autorităţilor a fost dată cu gaze lacrimogene. 

•    Tranşele de miliarde alocate de UE pentru Grecia se întorc în proporţie de 97% în UE, la bănci, pentru amortizarea ratelor şi noilor dobânzi. Astfel, problema este transferată pe furiş asupra contribuabililor europeni. Băncile încasează, puternic, dobânzi, în dauna contribuabililor. Din acest motiv nu mai există bani pentru reforme structurale. 

•    Numeroase companii private de TIR-uri şi de taxi au trebuit să plătească mii de euro pentru licenţele lor; luat credite în acest scop, iar acum se confruntă cu liberalizarea - noii operatori plătesc mult mai puţin pentru licenţe, în timp ce antreprenorii mai vechi în domeniu încă se confruntă cu creditele scumpe pe care trebuie să le ramburseze.

150 de euro pentru a face un denunţ la poliţie

•    Sunt inventate noi taxe: de exemplu, victima trebuie să plătească 150 de euro pentru ca denunţul să-i fie acceptat. Pe de altă parte, poliţiştii plătesc din propriul buzunar costurile pentru benzina maşinilor de poliţie. 

•    A fost introdusă o nouă taxă pe proprietăţile imobiliare (locuinţe) care trebuie plătită odată cu factura la electricitate. Cine nu o plăteşte este debranşat. 

•    În sistemul public de învăţământ nu mai există manuale de multe luni pentru că statul datorează editurilor sume uriaşe, iar acestea refuză să mai furnizeze cărţi. Este neclar cum vor fi acoperite costurile de încălzire pentru şcoli, mai ales pentru cele din nord.

•    Activitatea universitară este oprită, de facto. Mulţi studenţi nu-şi pot susţine lucrările de licenţă sau examenele de sesiune.

•    Se pregăteşte un val masiv de emigrări. S-au înfiinţat deja firme specializate în consilierea pentru emigrare. Tineretul nu-şi mai vede viitorul în Grecia. Proporţia tinerilor universitari şomeri este de până la 40%, şomajul general în rândul tinerilor atingând 30%. Cei care mai au un loc de muncă sunt plătiţi, în parte, foarte puţin, numai la negru - fără asigurare socială. În plus, li se solicită sistematic să efectueze ore suplimentare, fără ca acestea să fie plătite. Efectul? Investiţia de viitor în educaţie se pierde pentru că aceşti oameni, odată plecaţi în strănătate, vor rupe definitiv legăturile cu ţara natală.

Editorialistul austriac consideră că anumite măsuri luate în Grecia sunt deliberat antisociale, între acestea numărându-se „concedierile dirijate” ale funcţionarilor publici. „Sunt puşi pe liber mai ales oameni care mai au doar câteva luni sau ani până la pensionare şi care sunt pensionaţi mai devreme, cu 60% din pensia regulamentară. O întrebare arde: unde au rămas banii pompaţi în deceniile trecute? În orice caz nu  la populaţie în ansamblu. Poporul grec nu este refractar la economisire şi austeritate, ci pur şi simplu nu mai poate. Toate câştigurile ultimelor decenii legate de protecţia salariaţilor au fost pulverizate. Astfel, s-a deschis larg uşa exploatării care reprezintă deja pentru micile firme o condiţie vitală pentru supravieţuire.”

„Grecii „sacrificaţi pe altarul Troicii”” titrează publicaţia „Ta Nea” din Atena.

 Rezumând situaţia tragică în care a ajuns Grecia, Ta Nea precizează că „jertfele” cerute de guvern, pentru a reduce datoria publică şi a evita falimentul, lovesc „victimele obişnuite” care au fost „sacrificate pe altarul Troicii” (Comisia Europeană, Banca  Centrală Europeană şi FMI). Ultimele reduceri bugetare din 2011 pentru a obţine deblocarea unei tranşe de ajutor financiar au privit „pensiile, salariile şi 30.000 de funcţionari” puşi în şomaj tehnic înainte de sfârşitul anului.
„Grecia este laboratorul în care se testează rezistenţa popoarelor. Apoi, va veni rândul celorlalte ţări din Europa. Nu va mai exista clasă de mijloc”; „Trăim într-o dictatură economică”; „Nu am mai văzut aşa ceva de la Ocupaţie” sunt câteva dintre declaraţiile oamenilor obişnuiţi din Grecia, citate de Libération în articolul „Grecia. Mizeria în vremea “dictatului” economic”
Autoarea surprinde scene dramatice, care au ajuns să facă parte din viaţa cotidiană, situaţii care, pe de o parte, sunt dovada sărăciei şi sărăcirii unor largi categorii de populatie şi, pe de altă parte, pun oamenii în situaţii umilitoare, pentru a supravieţui. 

„În fiecare zi, aceeaşi scenă: la amiază, o mulţime de oameni aşteaptă în tăcere în faţa porţilor primăriei din Atena, aproape de Piaţa Omonia. (...)Atmosfera este tensionată atunci când în sfârşit se deschid porţile şi o coadă lungă se formează până la taraba unde se distribuie un Coca-Cola light şi un fel de piure de cartofi într-un castron de plastic. Se aud ţipete, certuri, totul trebuie să meargă foarte repede: distribuţia durează doar o jumătate de oră. (...) În mijlocul câtorva marginali şi bătrâni cu haine uzate, se poate vedea imediat această nouă clasă de cetăţeni, până în prezent neobişnuiţi să cerşească mâncare. (...) În Grecia, ei sunt numiţi „neo-săracii” sau „cerşetorii cu iPhone”: salariaţi daţi afară din multele IMM-uri care au dat faliment, funcţionari concediaţi în urma măsurilor de austeritate luate de doi ani încoace.”

„O scenă neobişnuită s-a desfăşurat în inima Atenei, în Piaţa Sintagma, în faţa Parlamentului: agricultori veniţi din Teba, la 83 de km de capitală, au distribuit gratuit 50 de tone de cartofi şi de ceapă. Anunţată la televizor, distribuirea s-a transformat rapid într-o răzmeriţă. Toată lumea s-a năpustit asupra tarabelor. Din nou certuri, ţipete”.

Măsurile de austeritate impuse de „troică” nu au însănătoşit economia, rezultatele fiind contracţia economică şi problemele sociale.  În doi ani, numărul persoanelor fără domiciliu stabil a crescut cu 25% şi foametea a devenit o preocupare de zi cu zi pentru unii dintre ei. Cei care, pierzându-şi locurile de muncă, au ajuns în situaţia de a-şi pierde şi drepturile sociale, nu mai pot beneficia de îngrijiri medicale fără plată. Şansa lor este de a fi ajutaţi de Médecins du Monde, unde primesc şi hrană. „De şase luni noi le distribuim şi alimente, ca în ţările din lumea a treia” a declarat un reprezentant al Médecins du Monde.

Medicii au sesizat o situaţie extrem de gravă: copiii care sunt aduşi cu diverse probleme sau, pur şi simplu la control, sunt flamânzi, subnutriţia infantilă tinzând să devină cronică. „Am început să îmi fac griji atunci când am văzut unul, apoi doi, apoi zece, din ce în ce mai mulţi copii care veneau  cu stomacul gol, fără să fi mâncat nimic în ajun”
 a declarat Nikita Kanakis, preşedintele filialei greceşti a Médecins du Monde.

Doctorul Nikita. Kanakis îşi pune întrebarea: „Cât de departe pot merge cerinţele celor de la Bruxelles, atunci când copii care trăiesc la doar trei ore de zbor cu avionul de Paris sau Berlin nu mai pot să aibă îngrijiri medicale sau hrană cum trebuie?”

Cu două secole în urmă, în februarie 1812, se năştea Charles Dickens autor (şi) al romanului „Oliver Twist”.  Referindu-se la Grecia de astăzi, cotidianul El Pais are o reflecţie cu valenţe istorico- literare: „Aceşti copii abandonaţi pe stradă de familiile lor, în speranţa că îi va hrăni cineva, nu ar putea figura în Oliver Twist, alături de copiii străzii?”
Evocând contextul social descris de Dickens- dar cu trimitere la realitatea imediată- El Pais notează: „astăzi, în plină criză, cu Bursa pe roşu, impozitele la cele mai înalte cote şi salariile la pământ; cu guvernele europene care încearcă să umple din bani publici puţurile fără fund ale sistemului financiar şi şomajul care continuă să crească, cititorul este posibil să fie surprins să vadă cum acest roman, publicat în 1854, descrie realitatea”.

Prezentarea contrastantă între situaţia unor potentaţi şi cea generală a Greciei - şi a populaţiei ţine loc de concluzie  „Este suficient să privim încă o dată spre Grecia de astăzi (…). Televiziunile vorbesc despre copii care, la jumătatea dimineţii, leşină de foame în clasă şi ziarele povestesc că, în timp ce ţara solicită ajutorul Uniunii Europene, potentaţii ei pleacă în Elveţia cu mai mult de 200 miliarde de euro.”

În editorialul tranşant ca un bisturiu, cu titlul „Cum Bruxelles distruge Grecia” publicat de cotidianul britanic  „The Daily Telegraph”, este pus la index „insensibilul” Olli Rehn, comisar UE pentru Afaceri Economice şi Monetare şi acuzată explicit „incompetenta”  Uniune Europeană pentru situaţia tragică a Greciei, care a depăşit limita suportabilităţii, confruntată cu o criză economică violentă.

De remarcat este faptul ca editorialistul Peter Oborne îşi asociază opiniile vehemente cu cele ale „structurilor politice britanice” care, după cum se afirmă, nu au perceput vreodată Uniunea Europeană ca pe un organism foarte competent şi necorupt, dar au considerat-o „benignă şi, în general, o forţă a binelui într-o lume plină de probleme”. Acum, nici măcar această opinie - oricum minimal tolerantă - nu mai este împărtăşită în condiţiile în care birocraţii Comisiei Europene „ameninţă că vor falimenta o ţară (Grecia; n.n.) dacă partidele de opoziţie nu se angajează să susţină planul de austeritate impus de Uniunea Europeană” care „începe sa pară” a fi „un asupritor brutal care urăşte democraţia, identităţile naţionale şi vieţile oamenilor de rând.”

În editorial se atrage atenţia asupra unui aspect sensibil, foarte puţin - sau deloc- avut în vedere când este abordată situaţia din Grecia: „forţele de extremă-dreapta şi extremă-stânga” sunt „în ascensiune”.  În toamna anului 2011, formaţiunile extremiste erau creditate cu aproximativ 30% din drepturile de vot. În prezent, forţele politice de extremă-dreapta şi extremă-stânga sunt cotate cu aproximativ 50% şi sunt în ascensiune. Se face precizarea că „această îndepărtare de democraţie a fost favorizată de intervenţia Uniunii Europene, în special prin impunerea lui Lucas Papademos ca premier-marionetă”.

Cu menţiunea că „elitei europene nu prea pare să îi pese”, în editorial sunt enunţate realităţi care fac din Grecia o ţară de coşmar, aflată în derivă: falimentul a „aproximativ 100.000 de firme” în timp ce „multe altele se prăbuşesc”, creşterea  „ratei sinuciderilor”, dublarea „numărului crimelor”, „zeci de mii de oameni” care „au rămas fără locuinţe”, „situaţia din oraşe” ce a devenit „foarte dură”.  Suferinţa „instituţiilor elene” deopotrivă cu „a familiilor” şi faptul că „în unele regiuni din ţară domneşte anarhia” astfel că „forţele sinistre sunt din nou în ascensiune” întregesc tabloul. 

Evocând criticile unor comisari europei „când fostul premier Margaret Thatcher implementa politici monetare ca reacţie la recesiunea de la începutul anilor 1980” şi era „acuzată că nu are niciun fel de compasiune sau umanitate”, cotidianul britanic precizează că „nivelul PIB-ului britanic a scăzut cu doar 6% în perioada 1979-1982” însemnând „doar o treime din nivelul crizei care îi afectează acum pe nefericiţii greci”, iar rata şomajului, în Anglia, se situa „abia la jumătatea nivelului înregistrat acum în Grecia.”

Concluzia editorialului din „The Daily Telegraph” este de o maximală duritate:

Marea Britanie nu mai trebuie să susţină moneda unică euopeană, întrucât nu mai există „argumente morale” în acest sens, euro dovedindu-se „un experiment catastrofal cu efecte devastatoare de o asemenea amploare asupra oamenilor”- iar premierul David Cameron ar trebui „să se distanţeze de Uniunea Europeană” fie şi doar „din umanitate” şi „să intervină pentru salvarea Greciei.”

“Ruşine Europei pentru trădarea Greciei!”

Cotidianul “The Guardian” publică un text - manifest a cărui reproducere scuteşte de orice comentariu. 

Ruşine Europei pentru trădarea Greciei!

Capitalismul triumfă în contextul în care UE sacrifică poporul elen în încercarea de a-i mulţumi pe zeii speculaţiilor. 
Comportamentul Uniunii Europene în cazul Atenei este inexplicabil în sensul în care acesta contravine tuturor principiilor pe care a fost construită comunitatea. În primul rând avem de a face cu o criză profundă de solidaritate.

Pachetul de austeritate, aşa cum îi place presei să îl numească, este compus din măsuri pe care niciun popor nu le poate accepta. 

Chiar şi fără noile măsuri adoptate, şcolile din Grecia nu mai au cărţi. 

Cheltuielile din sănătate au scăzut cu peste 40%. 

Acum urmează tăieri salariale de aproape 32% în condiţiile în care şomajul a ajuns deja la 20% şi va creşte odată cu cei 150.000 de bugetari ce urmează să fie concediaţi. 

În acest context trebuie să explicăm că „ajutorul” european nu va salva Grecia sau viaţa poporului elen. 

Nu. 

Salvat este sistemul financiar global cu ale sale bănci, fonduri de investiţii şi alte forme de speculaţii.

Termenul austeritate are o conotaţie chiar nobilă, dar ce se întâmplă azi nu este nimic altceva decât frigiditate emoţională din partea Uniunii. Dincolo de solidaritatea ratată, strategia de rezolvare a crizei este stupidă. 

Toată lumea este de acord că austeritatea nu produce creştere economică. Se vede şi în state industrializate precum Marea Britanie unde PIB este fie în stagnare fie în declin. 
Lupta care se duce este aparent simplă. 

În colţul albastru sunt statele care există doar pentru a asigura bunăstarea cetăţenilor ei. În colţul roşu sunt pieţele financiare care au bunăstarea unei minorităţi drept raison d’être
. Problema apare în momentul în care statele au ajuns să se identifice cu această minoritate. Este, practic, momentul în care capitalismul a învins întreaga lume. 

Probabil că Grecia va părăsi acum zona euro şi va declara incapacitate de plată. Ce se va întâmpla e greu de spus, dar măcar decizia va fi una a grecilor şi nu una impusă de UE. 
Şi, oricum, mult mai rău decât acum chiar nu le poate fi grecilor...
REUNIUNEA CONSILIULUI EUROPEAN SUB SPECTRUL CRIZEI, ÎNTÂMPINATĂ CU O GREVĂ
Criza din zona euro a dominat discuţiile reuniunii informale a Consiliului European, desfăşurată la Bruxelles la sfârşit de ianuarie 2012. Intenţia declarată a liderilor statelor europene a fost de a pune accent pe creşterea economică şi pe disciplina bugetară, dar era cunoscut că discutiile urmau să fie dificile. Reuniunea Consiliului European, prezidată de Herman Van Rompuy, preşedintele Consiliului, a întenţionat să se concentreze pe coordonarea mai strânsă a politicilor bugetare între cele 17 state din din zona euro, un scop ce a povocat divizări în UE, precizează BBC.
UE are, în prezent, peste 23 milioane de şomeri, existând temerea că reducerile bugetare vor dăuna antreprenorilor şi dezvoltării profesionale şi, în plus, creşterii economice. Comisia Europeană susţine că tocmai din acest motiv tăierile trebuie făcute cu înţelepciune, motiv pentru care s-a propus ca statele membre să semneze un nou tratat.

Marea Britanie s-a opus acestui tratat încă de la inceput, iar Polonia anunţase, înaintea reuniunii, că nu îl va semna dacă nu va primi un rol bine definit în procesul decizional. Aşadar, discuţiile se anuntau problematice în condiţiile în care rumează să continue dezbaterile pe marginea influenţei ţărilor aflate în afara zonei euro în noua arhitectură instituţională.

Problemele legate de pactul fiscal nu se opresc la atitudinile Marii Britanii şi Poloniei. 
Cehia anunţase că ar putea amâna semnarea acestuia date fiind opiniile opuse, legate de acest subiect, existente în coaliţia de guvernare. 

Irlanda ar putea supune textul unui referendum, în cazul acestei ţări dificultăţile legate de semnarea tratatului părând a fi foarte serioase.

Ca şi până acum, Grecia a rămas un subiect-problemă, având în vedere că, anterior reuniunii, negocierile cu creditorii privaţi nu se coagulaseră într-o înţelegere care să prevină falimentul acestei ţări. Comisia Europeană şi-a manifestat speranţa că înţelegerea urmează să devină realitate, foarte repede.

Înţelegerea cu investitorii privaţi, cărora li s-a solicitat să accepte o pierdere de 50% din banii datoraţi de Grecia cu scopul de a reduce datoriile ţării la 120% din PIB până în 2020 este considerată esenţială pentru ca FMI şi UE sa acorde un al doilea împrumut de urgenţă, în valoare de 130 miliarde de euro

Summit-ul UE, bulversat cu intenţie

Prima grevă generală din Belgia în ultimele două decenii a fost programată în perioada summit-ului UE desfăşurat la Bruxelles în ianuarie 2012.  Pentru a-i primi pe şefii de stat şi de guvern care urmau să se întâlnească la Bruxelles, autorităţile belgiene au pus la punct soluţii alternative. Astfel, micul aeroport militar Beauvechain, situat la aproximativ 30 de kilometri sud de capitală, a fost pregătit pentru a primi avioanele cu care călătoreau liderii europeni şi nu puteau ateriza la Bruxelles, din cauza grevei controlorilor de zbor. 
Feroviarii belgieni şi-au încetat activitatea în seara care a precedat summit-ul, declanşând o grevă anti-austeritate. Trenurile de mare viteză Thalys şi Eurostar - care unesc Paris, Londra, Bruxelles, Amsterdam şi Köln - şi-au întrerupt activitatea duminică seara (anterior summit-ului) având să stationeze toată ziua de luni 30 ianuarie 2012.

Sindicatele, care denunţă economiile de miliarde de euro asumate de guvernul condus de Elio Di Rupo, au lansat apelul la grevă atât către sectorul public cât şi către cel privat. Apeluri la grevă au fost lansate şi de asociaţiile profesionale din sectorul portuar şi al transporturilor maritime.

Dincolo de greva sindicatelor, care a condus la blocarea activităţilor în mai multe domenii, frigul a fost o altă mare problemă la Bruxelles. Jurnaliştii prezenţi la faţa locului, citaţi de Financial Times, semnalau scene „arctice” în timp ce liderii europeni soseau la cladirea Justus Lipsius, care gâzduia summit-ul. 

Irlanda ar putea părăsi zona euro

„Dacă decidem, într-un fel sau altul, să nu aderăm la acest tratat şi să permitem celorlate 16 state din zona euro să progreseze şi să încerce să găsească o soluţie fără noi, cred ca va fi aproape imposibil să mai facem parte din uniunea monetară”
 a declarat ministrul irlandez al Afacerilor Europene, Lucinda Creighton.

Până acum, irlandezii au votat de doua ori împotriva modificării tratatelor europene.

Irlanda a primit un împrumut de urgenţă în valoare de 85 miliarde de euro, de la UE şi FMI, în noiembrie 2010.
Conform unui sondaj recent, 72% dintre alegătorii irlandezi vor organizarea unui referendum pe tema adoptării pactului fiscal.

Deciziile summit-ului UE, reflectate în declaraţii formale şi atitudini

Potrivit declaraţiei ulterioare summit-ului, interesul s-a concentrat pe trei aspecte majore: stimularea înfiinţării locurilor de muncă pentru tineri, completarea pieţei unice şi creşterea finanţării pentru economia reală, în special pentru IMM-uri. În document se notează că, pentru a ajuta tinerii să găsească un loc de muncă, se vor face eforturi pentru promovarea angajării acestora  în termen de patru luni de la absolvire. 

S-a pus accentul pe folosirea mai intensă a portalului EURES, prin care se facilitează identificarea locurilor de muncă pentru tineri în alte ţări decât cea de origine, înlaturându-se restricţiile profesionale nejustificate. 

În privinţa pieţei unice, se au în vedere simplificarea şi standardizarea cerinţelor contabile, eficienţa energetică, precum şi prevederi privind semnăturile electronice, piaţa online şi serviciile de roaming, până în iunie 2012. 

În document se precizează şi nevoia ca autorităţile naţionale să supravegheze băncile, astfel încât recapitalizarea acestora să nu aibă consecinţe negative asupra economiei. S-au menţionat necesitatea mobilizării mai eficiente a fondurilor structurale şi acordarea de sprijin financiar suplimentar pentru IMM-uri. 

Fondul European de Stabilitate Financiară:  între perceptia stabilităţii şi a „pactului cu diavolul” 

Declaraţiile individuale ale participanţilor nu au fost de substanţă, mai degrabă sugerând că liderii europeni ar fi convenit, în urma discuţiilor informale din 30 ianuarie 2012, să instituie Mecanismul Permanent de Stabilitate care ar trebui să intre în vigoare în iulie 2012. Ulterior, aceasta soluţie ar urma să fie consfinţită sub forma unui tratat semnat de şefii statelor europene.
 
Mecanismul European de Stabilitate (ESM) este destinat înlocuirii Fondul European de Stabilitate Financiară (EFSF). Pe o perioadă de tranziţie de un an, între intrarea în vigoare a ESM şi încetarea EFSF - iulie 2013 - capacitatea combinată de împrumut a celor două fonduri va fi de 500 miliarde de euro. 

Pe de altă parte, analiştii financiari abordează critic consolidarea Fondului european de stabilitate financiară. Prin consolidarea Fondului european de stabilitate financiară „Europa este pe cale să semneze un pact cu diavolul”
. Sunt desemnate, astfel, instituţiile financiare care se cred „mai presus de legi”. „Timpul soluţiilor raţionale (falimentul Greciei în 2010) a trecut, iar manevrele non-sistemice ale Bruxelles-ului se vor termina cu o prăbuşire şi mai grea”.

FESF-ul, considerat doar o soluţie pentru a câştiga timp şi a calma pieţele, nu va fi suficient pentru a stabiliza situaţia, după cum nu va fi nici MES care va fi, probabil, pus în aplicare anul viitor, în loc de 2013 considerându-se că pieţele nu se vor mulţumi cu asigurări şi vor dori să vadă resursele reale, reprezentate printr-un FESF extins, opinează analistul Valér  Demjan. Consideră că a sosit momentul începerii „reformei structurale agresive” însemnând excluderea membrilor nefiabili din zona euro şi falimentul unor bănci. 

 Sunt criticate, de asemenea, atitudinile băncilor centrale care „trebuie să oprească imprimarea de bani fără limită”. „Istoria este plină de exemple dovedind că tipărirea de bani nu a ajutat niciodată la rezolvarea problemelor legate de datorii”. 
Pactul fiscal a fost modificat

Au fost operate modificări în pactul fiscal, limbajul folosit fiind mai îngăduitor. Opinia aparţine analiştilor din think tank-ul Open Europe.  Astfel, formularea "un deficit structural anual care să nu depăşească 0,5% din PIB la preţul pieţei" a fost înlocuită cu "o limită inferioară de deficit structural de 0,5% din PIB la preţul pieţei". Prin urmare, limita superioară a fost înlocuită cu limita inferioară. 

De asemenea, se precizează că ţările care nu fac parte din zona euro nu vor fi obligate să implementeze cel putin o parte din regulile aplicabile ţărilor din zona euro, pentru a putea participa la summit-urile statelor care folosesc moneda unică. Totuşi, invitaţii la aceste summit-uri vor putea lua parte doar la discuţiile despre implementarea tratatului fiscal. Conform opiniei analiştilor de la Open Europe, în acest mod, Suedia, de exemplu, va avea acces, în timp ce state precum Polonia, nu. 

Analiştii notează şi că referirea la posibilitatea impunerii unei penalităţi de 0,1% din PIB ţărilor care nu ating aceste ţinte, de către Curtea Europeană de Justiţie, era prevazută în articolul 260 al Tratatului de la Lisabona. 

Pactul include limitarea deficitului bugetar la maximum 3% din PIB, gradul maximal de îndatorare urmând să fie 60% din PIB. În condiţiile în care aceste ţinte nu ar fi respectate, ţările în cauză ar putea suferi penalităţi sau ar putea fi deferite Curţii Europene de Justiţie.

Victoria Germaniei şi atitudinea reticenta faţă de Angela Merkel

Reuniunea la nivel înalt desfăşurată la sfârşitul lunii ianuarie este considerată o victorie a Germaniei privitoare la pactul fiscal promovat de cancelarul german Angela Merkel. Însă, pentru bătălia câştigată, trebuie să plătească un preţ.

Campania Germaniei de a stabili anumite condiţii fiscale mai drastice a avut succes în contextul în care majoritatea liderilor europeni reuniţi la Bruxelles au convenit asupra pactului susţinut de Angela Merkel.  Deşi a reuşit să îşi impună punctul de vedere, Angela Merkel a părut izolată la summit din cauza măsurilor drastice pe care vrea să le impună Greciei.

UE trebuie să ajute Grecia în implementarea reformelor şi masurilor de austeritate pe care le-a promis, a declarat Angela Merkel. „Nu va funcţiona decât dacă Grecia şi celelalte state discută aceste aspecte împreună”
 a precizat cancelarul german.
Declaraţii individuale rezervate, de conjunctură

Instituţiile financare sunt responsabile pentru criza economică din prezent, iar aspectele sociale ale restrângerii bugetare nu trebuie ignorate, a declarat Elio di Rupo.  „Aspectul social al reformelor este important, avem nevoie de un dialog intre angajatori şi sindicate” a precizat premierul belgian. „Cetăţenii şi firmele nu sunt responsabile pentru criză, ci instituţiile financiare stau la rădăcina acesteia. Trebuie să avem atât disciplină bugetară şi, de asemenea, să creştem economia”
.

„Este important să nu uităm de creştere şi de locuri de muncă. Toţi membrii trebuie să aibă bugete echilibrate. Este posibil să scădem cheltuielile şi să avem creştere”
 a declarat premierul danez Helle Thorning-Schmidt.

„Trebuie să facem un efort pentru IMM-uri, ca să creeze locurile de muncă de care avem nevoie. Aceasta este agenda mea şi sper să găsesc sprijin”
 a declarat, sosind la summit, premierul Marii Britanii, David Cameron. 

 Jean-Claude Juncker, premierul Luxemburgului şi sef al grupului miniştrilor de Finante din zona euro, a declarat că este puţin probabil ca un comisar european să supervizeze bugetul Greciei, dupa cum apăruse o propunere. 

Guvernul polonez va semna pactul fiscal doar dacă i se dă dreptul să participe la luarea deciziilor privind implementarea acestuia, a declarat premierul Donald Tusk. „Polonia, ca multe alte ţări, este pregatită să îşi asume responsabilitatea pentru executarea pactului fiscal, cu o condiţie: ca aceste ţări care îşi asumă responsabilitatea să aibă posibilitatea de a lua decizii privind aplicarea sa”
. 

La sfârşitul reuniunii, preşedintele francez Nicolas Sarkozy a subliniat „vom susţine statele care vor să adere le zona euro”. „Am luat act de decizia Cehiei de a nu adera la viitorul tratat, s-au invocat motive constituţionale. Despre situaţia Greciei vă pot spune că există o negociere. Suntem încrezători că situaţia Greciei va face obiectul unui tratat definitiv”
 a precizat Nicolas Sarkozy.

Noi îngrijorări, dincolo de declaraţii 

Franţa şi-a redus estimarea de creştere economică la 0,5%, faţă de 1%. 

La doi ani după ce a ieşit din recesiune, Spania a raport o scădere economică, în ultimele trei luni din 2011, pe fondul implementării măsurilor de austeritate. Astfel, în ultimul trimestru al anului trecut economia spaniolă s-a contractat cu 0,3%, comparativ cu al treilea trimestru. Totuşi, faţă de perioada similară din 2010, s-a înregistrat o creştere de 0,3%. 

Costurile de finanţare pentru Portugalia au ajuns la un nou nivel record pentru zona euro din cauza incertitudinii situaţiei din Grecia. 

Pentru obligaţiunile cu maturitate la 10 ani, randamentele cerute de investitori s-au ridicat la 14,70%, iar pentru cele la 5 ani, la 19,35%. 

Bursele au reacţionat

Bursa americană şi bursele europene nu au rămas insensibile la atitudinile şi frânturile de declaraţii ale participanţilor la summit-ul de la Bruxelles.  Încă de la începutul zilei de luni 30 ianuarie 2012, tranzacţionarea pe bursele americane a scăzut pe fondul temerilor legate de situaţia financiară din Europa, în care Germania vrea să impună condiţii greu de acceptat pentru Grecia. Însă, de aceste condiţii depinde acordarea unei noi tranşe de bani. Germania a propus să existe un comisar pentru buget cu drept de veto asupra deciziilor care nu s-ar alinia obiectivelor stabilite de creditorii internaţionali. Totodată, Grecia ar trebui să se angajeze pentru serviciul datoriei înainte de a cheltui bani în orice alt scop, precizau analiştii de la The Wall Street Journal.
Paralel cu bursa americană au reacţionat şi bursele europene. Luni 30 ianuarie 2012, acestea au închis în scădere şedinta de tranzacţionare pe fondul aceleeaşi nelinişti privitoare la o eventuală intrare a Greciei în incapacitate de plată. Astfel, Bursa din Londra a coborât cu 1,09%, Bursa de la Berlin a scăzut cu aproape 1% iar Bursa din Paris s-a depreciat cu 1,60%.

Inflaţia în zona euro nu va creşte – BCE ar putea reduce dobânda-cheie

Economiştii estimează că inflaţia în zona euro nu va creşte în următoarea perioadă. Afişând rezerve, afirmă că este posibil să se înregistreze chiar o scădere a ratei inflaţiei în pofida faptului că este foarte posibil ca multe dintre ţările din zona euro să fie afectate de recesiune în 2012.  Estimările economiştilor sunt întemeiate pe datele furnizate de institutul de statiscă Eurostat 

Este posibil ca, în perspectivă, Banca Centrală Europeană (BCE) să reducă dobânda-cheie pentru a suţine economia, dar probabilitatea unei stabilizări a economiei zonei euro este foarte mică. Eforturile de redresare sunt frânate de atitudinea temătoare a băncilor în sensul acordării de credite, chiar dacă BCE oferă împrumuturi pe trei ani 
.

Se estimează că dobânzile ar putea ajunge la pragul minim record de 0,75%.
Pentru stabilizarea economiei, BCE consideră potrivită o rată a inflaţiei de 2%.. Inflaţia în Spania a crescut mai puţin decât era aşteptat, ajungând la 2%. În Germania, cea mai mare economie a zonei euro, rata de creştere a preţurilor de consum a încetinit.


BCE nu modifică dobânzile înaintea acordării de noi împrumuturi băncilor din Uniunea Europeană

Mario Draghi a declarat, în cadrul unei conferinţe de presă susţinută în ianuarie, că există semne de stabilizare a economiei, astfel încât dobânda de 1% nu necesită modificări. Unii analişti au aceeaşi opinie - în ianuarie, indicatorii de încredere arătau o tendinţă de stabilizare. A doua operaţiune de refinanţare pe termen lung, care urmează să fie iniţiată în martie 2012, ar putea juca un rol important în susţinerea pieţelor financiare şi în creşterea economică
.

Operaţiunea de finanţare întreprinsă în decembrie 2011 a însemnat pentru BCE acordarea de împrumuturi totale în valoare de 489 miliarde de euro. Economiştii consideră creşterea lichidităţilor responsabilă pentru scăderea cotei obligaţiunilor la licitaţiile contând pentru  datoriile statelor din zona euro.

Băncile au devenit din ce în ce mai reticente în acordarea împrumuturilor reciproce temându-se că solicitantul ar putea avea expuneri în zona datoriilor suverane şi ar putea fi în pericol de faliment. Astfel, băncile preferă împrumuturile BCE. Banca Centrală Europeană a sporit numărul împrumuturilor acordate pentru evitarea prăbuşirii pieţei de credite.

„Problema nu e că oamenii şi companiile nu vor să împrumute la dobânzile mici de acum. Provocarea este că băncile nu împrumută deloc”
, a precizat Carl Weinberg, economist-şef la High Frequency Economics. A adăugat, referindu-se la metoda aplicată de BCE: „Manualul de economie spune că dacă banca centrală scade dobânzile, creşte cererea de credite şi se opreşte contractarea economiei. Manualul este inutil”. Având în vedere că băncile, aflate sub presiunea instituţiilor de reglementare pentru a-şi echilibra bilanţul, nu acordă credite, BCE nu poate face prea multe în această privinţă, consideră Carl Weinberg.
Temporar, obligaţiunile portugheze au liniştit criza din zona euro

Criza datoriilor suverane din zona euro a făcut un pas înapoi după ce Portugalia a reuşit să vândă, în luna ianuarie, obligaţiuni în valoare de 1,2 miliarde euro cu o dobândă mult mai mică decât se aştepta. 

Oficialii europeni au afirmat, însă, că este încă devreme pentru a se considera că economia portugheză este în siguranţă şi nu va deveni a treia ţară după Grecia şi Irlanda care va avea nevoie de finanţare din partea instituţiilor internaţionale
.
Liderii germani au fost, totuşi, optimişti şi au declarat că licitaţia pentru datoria suverană va calma temerile privind contagiunea crizei în alte ţări din zona euro, precum Spania. Steffen Kampeter, adjunctul ministrului german de Finanţe, a precizat că speră să se pună astfel capăt iraţionalului de pe piaţă. 

Cancelarul Angela Merkel a afirmat că licitaţia pentru bondurile portugheze a mers “destul de bine” şi a subliniat că Germania va face tot ce e necesar pentru a menţine moneda euro stabilă
.

Francezii nu au comentat, dar surse apropiate guvernului de la Paris au declarat că Portugalia nu va cere, probabil, ajutor european un timp, dar rămâne de văzut dacă semnalele optimiste de pe piaţă sunt doar temporare
.
Recesiunea este inevitabilă, dar este greu de prezis anvergura ei

Preşedintele grupului miniştrilor de Finanţe din Uniunea Europeană, Jean-Claude Juncker, a declarat că recesiunea este inevitabilă, însă nu se ştie ce amploare va avea aceasta. "Europa este în pragul unei recesiuni a cărei anvergura este greu de prezis. Este nevoie să răspundem în mod adecvat la această ameninţare"
 a subliniat Jean-Claude Junker.

Criza datoriilor de stat este din ce in ce mai acută, iar băncile au început să depună mai mulţi bani în rezervele Băncii Centrale Europene. În plus, inflaţia este mai mare decât ţinta impusă de această instituţie. “Anul 2012 este unul foarte important pentru euro. Până la sfârşitul acestui an, vom fi mai aproape de scopurile pe care ni le-am propus”
 a precizat Jean-Claude Juncker. 

Abordări critice ale specialiştilor americani: efectul de domino
Ben S. Bernanke, preşedintele Rezervei Federale a Statelor Unite, a declarat că „mai este foarte mult de făcut în Europa”
 având în vedere că sistemul bancar european este sub-capitalizat. 

Timothy F. Geithner, secretarul Trezoreriei Statelor Unite, care, în 2008, era preşedintele Rezervei Federale a statului New York, îndeamnă guvernele europene să implementeze un „tampon financiar mai puternic”
 de lichidităţi pentru a izola economiile îndatorate ale Spaniei și Italiei.

Situaţia din Europa este încă „foarte încâlcită”, ceea ce înseamnă că decidenţii politici şi investitorii nu ar trebui să fie optimişti în ceea ce priveşte eventualul faliment al Greciei, a declarat Ethan Harris, co-preşedinte al departamentului de cercetare economică globală la Bank of America Merrill Lynch, care a lucrat, în trecut, la Lehman Brothers.

Informaţiile oferite de Banca Reglementelor Internaţionale (instituţia internaţională care reglementează sistemul bancar la nivel global) la sfârşitul anului trecut arată că doar băncile franceze au expuneri de 56,7 miliarde de dolari faţă de Grecia şi de 15 miliarde de dolari faţă de guvernul acestei ţări, în timp ce expunerile S.U.A. totalizează 7,3 miliarde de dolari, respectiv 1,5 miliarde de dolari, conform Bank of America Merrill Lynch.

O altă îngrijorare este legată de faptul că soarta Greciei ar putea fi urmată şi de cea a altor state din zona euro, fapt care ar putea provoca dizolvarea uniunii monetare printr-un efect de domino. 

Într-o analiză a CDS-urilor (contracte de transfer de risc în caz de intrare în incapacitate de plată) publicată în ianuarie de Fathom Financial Consulting, Danny Gabay, directorul numitei firmei londoneze de consultaţă financiară a calculat că, în cazul unui faliment al Greciei, riscul ca Portugalia să o urmeze este de 60%. Dacă şi Portugalia ar intra în incapacitate de plată, riscul ca Irlanda, Spania, Italia, chiar şi Franţa să aibă aceeaşi soartă ar creşte exponenţial.

„Este exact strategia aplicată în cazul Lehman. Avem de a face cu o problemă sistemică, problemă care nu este restrânsă doar la una sau chiar câteva dintre ţări. Contagiunea provocată de colapsul sistemului bancar european pentru sistemul financiar global va fi rapidă şi cu consecinţe devastatoare”
, a adăugat Danny Gabay.
Din punctul de vedere al lui Neel Kashkari, care, cu patru ani în urmă, era consilierul lui Henry Paulson, fost Secretar al Trezoreriei Statelor Unite - în prezent fiind preşedinte al Pacific Investment Management Co - falimentul Greciei reprezintă un risc foarte mare. Chiar dacă acordarea de împrumuturi ieftine pe trei ani de către Banca Centrală Europeană a ajutat sistemul bancar, Neel Kashkari consideră că BCE va trebui să finanţeze în mod direct țările sau guvernele vor trebui să crească puterea financiară a fondurilor de urgenţă.
 „Cum vor reuşi BCE și UE să protejeze Italia şi Spania şi să realizeze un tampon financiar în jurul lor?”
, a formulat ideea, interogativ, Neel Kashkari. „Dacă panica se răspândeşte în Spania şi în Italia, acestea ar putea deveni, instantaneu, nişte momente Lehman” a avertizat acesta.
Învăţămintele istoriei
Foşti consilieri ai departamentului Trezoreriei Statelor Unite avertizează că Europa nu pare a fi învaţat nimic din experienţa falimentului Lehman Brothers care, în 2008, a provocat haos pe pieţele financiare. Instituţiile financiare au pierdut atunci, peste noapte, aproape 1.000 de miliarde de dolari, indicele Standard & Poor’s s-a prăbuşit cu 40% în șase luni, iar economia globală a intrat în cea mai adâncă recesiune de după Al Doilea Război Mondial. „Primul lucru care trebuie învăţat din criza Lehman Brothers este acela că nu este de dorit ca o instituţie mare, sistemică, să se prăbuşească în mod haotic şi, bineînţeles, nu este de dorit ca acest lucru să i se întâmple unui stat membru al Uniunii”
 a declarat Henry Paulson. „Analizând situaţia Greciei, cred că este important ca, dacă există o problemă, aceasta să fie anticipată corect pentru a nu se realiza într-un mod brusc şi haotic”.
În istorie au mai existat cazuri de crize puternice, prăbuşiri economice, falimente de stat. 

Criza lalelelor din secolul al XVI-lea, când speculaţiile cu bulbi au ruinat o întreagă naţiune este un reper esenţial.  Evul Mediu a cunoscut falimente de stat. Puternice case domnitoare s-au predat marilor bănci, finanţatorilor - Welser, Fuggern, Medici.  Marea criză din anii 1930 a descătuşat forţe distructive. Imensa datorie publică a multor ţări la sfârşitul celui de Al Doilea Război Mondial a cauzat imense nelinişti, dar povara s-a redus rapid datorită unei creşteri economice rapide.  Deficitul uriaş înregistrat de SUA în 1992 a fost recuperat în urma eforturilor depuse în sensul rapideo dezvoltări economice.

Criza financiară, frica politicului şi nevoia de democraţie. Opinii analitice.
 De la începutul crizei financiare, politicul încearcă să învingă pieţele financiare, hedge-found-urile, băncile, bursele şi chiar autorii marilor speculaţii, cu armele acestora, punând în joc multe miliarde de euro, de dolari sau luând măsuri al căror unic efect clar, până acum, a fost contracţia economică.  În realitate, politicul a încearcat să joace după reguli care nu îi sunt familiare şi, fără a băga de seamă, a ajuns pe spiritualizata frontieră care separă democraţia de negarea ei. 
Democraţia trăieşte din transparenţă, deschidere, din putere de convingere şi din înţelegerea cetăţenilor faţă de ce fac reprezentanţii lor aleşi, chiar dacă nu sunt totdeauna de acord cu acţiunile acestora. Acum, din dorinţa de a depăşi situaţia, politicul s-a comportat ca un jucător pe pieţele financiare internaţionale care ascultă doar de logica sporirii câştigurilor. S-a lăsat antrenat într-o confruntare cu arme pe care nu le stăpâneşte. A face politică înseamnă, în primul rând, a elabora legi şi a le aplica. În cazul de faţă, miza ar trebui să fie stoparea acţiunii autorilor speculaţiilor - doar o umbrelă gigantică neputându-i opri, după cum nu poate opri nici confruntarea acestora cu moneda europeană şi cu statele. 

Va reuşi pactul fiscal să fie mai mult decât o simplă umbrelă gigantică, altceva decât un scut?

Se observă cum o încrengătură foarte labilă de legături financiare la nivel mondial ameninţă să se rupă şi cum Europa încearcă din toate puterile să se imunizeze împotriva urmărilor. Dar, există un consens în privinţa participării băncilor la criză? Există o conştiinţă a statelor zonei euro în legătură cu faptul că s-au expus speculanţilor cu datoriile lor imense?

Europa a fost în fruntea lumii în ceea ce priveşte punerea în practică a democraţiei. Pare că ameninţările la adresa democraţiei - care se ivesc, subtil, odată cu priorităţile financiare - nu primesc atenţia cuvenită. Pare că se acordă prea puţină importanţă riscului pe care îl reprezintă, pentru democraţia europeană, rolul supradimensionat al instituţiilor financiare şi al agenţiilor de rating, care şi-au extins influenţa peste o parte a câmpului politic european.

Există două chestiuni diferite, care trebuie disjunse. 
Prima se referă la poziţia pe care o ocupă priorităţile democratice, incluzând ceea ce Walter Bagehot şi John Stuart Mill consideră ca fiind nevoia de „guvernare prin negocieri”.  Atenţia acordată puternicilor finanţelor trebuie să se manifeste în cadrul unui dialog democratic, ceea ce nu prespune a încredinţa instituţiilor financiare internaţionale şi agenţiilor de rating puterea de a comanda guvernelor politice alese în mod democratic.

În al doilea rând, nu este clar, ca finalitate, cum vor conduce sacrificiile pe care finanţa le solicită ţărilor din zona euro, aflate într-o situaţie precară, la funcţionarea eficientă a acestor state, garantând, în acelaşi timp, continuitatea şi stabilitatea monedei euro. Referitor la diagnosticarea problemelor economice de către agenţiile de rating, nu trebuie uitat că rapoartele întocmite de acestea pentru certificarea instituţiilor financiare şi a firmelor înainte de criza economică din 2008 au fost atât de departe de realitate încât Congresul Statelor Unite s-a întrebat la modul cel mai serios dacă nu ar trebui chemate în faţa justiţiei.

O mare parte a Europei este, în prezent, angrenată în cursa pentru reducerea rapidă a deficitului public prin scăderea drastică a cheltuielilor. 

Este important să se analizeze în mod realist care este posibilul impact al politicilor alese, în acest scop, asupra oamenilor şi generării venitului public prin creştere economică. 
Învăţămintele majore care se desprind din „sacrificii” au, în acelaşi timp, şi un efect negativ. Este cazul teoriei alegerii corsetului „ideal”: „dacă doamna se simte confortabil în acest corset, atunci cu siguranţă are nevoie de o mărime mai mică”. Dar, asocierea sistematică a necesităţii unei pertinenţe financiare cu reduceri permanente ale cheltuielilor poate avea ca rezultat sacrificarea creşterii economice - numită, pe bună dreptate, de marii analişti, găina (sau gâsca, într-o altă variantă) cu ouăle de aur.

Numitorul comun al strategiei „sânge, transpiraţie şi lacrimi” de reducere a deficitului oferă o anumită credibilitate pentru ceea ce este impus unor ţări cu situaţie mai precară, dar îngreunează formarea unei voci politice unite în Europa, care să reziste panicii create deja pe pieţele financiare.
Pe lângă o viziune politică extinsă, este nevoie de o gândire economică mai clară. Tendinţa de a ignora importanţa creşterii economice în obţinerea de venituri publice ar trebui să fie un obiectiv major de analiză. Legătura puternică între creşterea economică şi veniturile publice a fost observată în mai multe ţări, pornind de la China şi India până la Statele Unite ale Americii şi Brazilia.

Cum a reuşit zona euro să intre în vâltoare? 

Laureatul Premiului Nobel, economistul Amartya Sen, susţine cu argumente că măsura fără precedent a adoptării unei monede unice în lipsa unei puternice integrări politice şi economice a jucat un rol important, acesteia adăugându-i-se greşelile financiare pe care le-au comis, în trecut, ţări precum Grecia sau Portugalia. 
Premisa destabilizării a constat în aceea că, deşi nu exista o puternică integrare politică şi economică, ţările care au format zona euro au renunţat, fiecare în parte, la libertatea politicilor monetare şi a ajustărilor ratei de schimb care, în situaţii dificile, ar fi putut preveni necesitatea unor masive constrângeri cu efecte dure asupra economiei şi vieţii cetăţenilor în efortul disperat de a stabiliza pieţele financiare. 

„Europa trebuie oprită să plutească în derivă, împinsă de vânturile financiare create de indivizi cu un palmares profesional teribil. Acţiunea trebuie să înceapă cu restrângerea imediată a puterii absolute a agenţiilor de evaluări de a emite ordine unilaterale”
 trage semnalul de alarmă laureatul Premiului Nobel. 

Realitatea este că, după ce au câştigat mult teren, aceste agenţii sunt greu de „disciplinat”. Dar vocea puternică a guvernelor legitime, democratice, poate deştepta încrederea, poate preveni panica devastatoare pentru economii. 

Oprirea marginalizării tradiţiilor democratice ale Europei este o urgenţă maximală. Democraţia europeană este importantă atât pentru Europa cât şi pentru întreaga lume.

ACTA: ÎNTRE PROTEJAREA DREPTURILOR DE PROPRIETATE INTELECTUALĂ ŞI IMIXTIUNEA ÎN VIAŢA PRIVATĂ 

Prezentare generală

Reprezentanţi ai 22 de state membre ale Uniunii Europene au semnat, la sfârşitul lunii ianuarie 2012, la Tokyo, ACTA - acronim pentru Anti-Counterfeiting Trade Agreement (Tratatul Comercial Anti-Contrafacere), care va putea intra în vigoare doar cu aprobarea Parlamentului European. 
Germania, Olanda, Cipru, Estonia şi Slovacia nu au semnat ACTA alături de celelalte state

Scopul declarat al acordului (între UE, SUA, Australia, Canada, Japonia, Mexic, Maroc, Noua Zeelandă, Singapore, Coreea de Sud şi Elveţia) este, potrivit PE,  consolidarea şi respectarea drepturilor de proprietate intelectuală, inclusiv online. În mod declarat, ACTA este destinat luptei împotriva produselor contrafăcute în sens foarte larg, de la medicamente, haine de lux şi diverse alte produse, până la descărcările ilegale de pe Internet. 

Întâmplător sau nu, ACTA a apărut după eşecul Legii de încetare a pirateriei online (SOPA), care sporea simţitor sancţiunile date celor găsiţi vinovaţi.
În fapt, SOPA (Stop Online Piracy Act) a fost un proiect de lege discutat şi disputat în SUA, destinat a permite autorităţilor solicitarea unui mandat judecătoresc împotriva site-urilor acuzate de a fi permis sau facilitat încălcarea drepturilor de autor. Documentul şi-a găsit sfârşitul în Congresul american, după o serie de proteste online, printre care şi autosuspendarea, pentru o zi, a site-ului Wikipedia.

ACTA a produs controverse încă de când WikiLeaks a publicat, în 2008, o versiune a textului. Detaliile relevate au fost confirmate ulterior, în 2010. În cazul în care va fi ratificat, acesta propune consolidarea „aplicării drepturilor de proprietate intelectuală” în ţările participante. Prin el se recomandă crearea de standarde internaţionale în abordarea încălcărilor copyright-ului deopotrivă cu stabilirea unor amenzi şi pedepse cu închisoarea.

Subiectul “negocierilor” pe tema acestui acord - demarate în 2008 - a fost gestionat de comisarul Karel De Gucht. Întrebat de ce negocierile se poartă în secret, în afara cadrului stabilit de Organizaţia Mondială a Comerţului sau de Organizaţia Mondială a Proprietăţii Intelectuale, Karel de Gucht răspundea, în 2010: “ACTA nu este negociat la OMPI (sau OMC) deoarece nu a existat în rândurile membrilor acestor instituţii voinţa de a aborda problemele legate de consolidarea dreptului de proprietate intelectuală”.

Statele semnatare ale ACTA vor trebui să aplice “sancţiuni juridice eficace” în cazul distribuirii, importului, radiodifuzării sau televizării, distribuirii unor opere, interpretări sau fonograme ştiind că informaţiile privind regimul drepturilor de autor în format electronic au fost eliminate.

Potrivit textului Acordului comercial de combatere a contrafacerii (ACTA) între Uniunea Europeană şi statele membre ale acesteia, Australia, Canada, Japonia, Republica Coreea, Statele Unite Mexicane, Regatul Maroc, Noua Zeelandă, Republica Singapore, Confederaţia Elveţiană şi Statele Unite ale Americii, prin informaţii privind regimul drepturilor de autor se desemnează: informaţii care identifică opera, interpretarea, execuţia sau fonograma; autorul operei, artistul interpret sau executant al interpretării sau execuţiei sau producătorul fonogramei sau deţinătorul oricărui drept asupra operei, interpretării, execuţiei sau fonogramei.

De asemenea, informaţiile privind regimul drepturilor înseamnă informaţii cu privire la clauzele şi condiţiile utilizării operei, interpretării, execuţiei sau fonogramei sau orice numere sau coduri care reprezintă aceste informaţii atunci când oricare dintre aceste informaţii este anexată unei copii a unei opere, interpretări, execuţii sau fonograme sau apare în legătură cu comunicarea sau punerea la dispoziţia publicului a unei opere, interpretări, execuţii sau fonograme.

ACTA prevede că “pentru a proteja informaţiile privind regimul drepturilor în format electronic, fiecare parte prevede protecţie juridică corespunzătoare şi sancţiuni juridice eficace împotriva oricărei persoane care săvârşeşte una din următoarele fapte cu ştiinţă şi fără autorizaţie sau, în cazul sancţiunilor civile, având motive întemeiate de a crede că această faptă va determina, va permite, va facilita sau va disimula o încălcare a unui drept de autor sau unor drepturi conexe: eliminarea sau modificarea oricărei informaţii privind regimul drepturilor în format electronic; distribuirea, importul în vederea distribuirii, radiodifuzarea sau televizarea, comunicarea către public sau punerea la dispoziţia publicului a unor opere, interpretări, execuţii sau fonograme, ştiind că informaţiile privind regimul drepturilor în format electronic au fost eliminate sau modificate fără autorizaţie”. 

Fiecare parte semnatară a Acordului trebuie să se asigure că legislaţia sa cuprinde proceduri de aplicare a acestuia, de natură să permită o acţiune eficientă împotriva oricărui act de încălcarea drepturilor de proprietate intelectuală în mediul digital, inclusiv măsuri eficiente de remediere destinate prevenirii oricărei încălcări şi măsuri de descurajare a oricărei încălcări ulterioare. 

Procedurile destinate aplicării legii de către fiecare parte urmează să se aplice în cazul încălcării dreptului de autor sau drepturilor conexe asupra reţelelor digitale, care pot include utilizarea ilegală de mijloace de difuzarea la scară largă în scopul încălcării. Aceste proceduri vor trebui puse în aplicare astfel încât să se evite crearea de obstacole în calea activităţii legale, incluzând comerţul electronic şi, în conformitate cu legislaţia părţii respective, vor trebui să fie respectate principii fundamentale precum libertatea de expresie, un proces echitabil şi protecţia vieţii private.

Totodată, Acordul prevede că, în conformitate cu prevederile sale cu putere de lege şi cu normele sale administrative, o parte semnatară poate să acorde autorităţilor competente căderea de a solicita unui furnizor de servicii online “să divulge rapid” unui titular al dreptului suficiente informaţii pentru a identifica un abonat despre al cărui cont se presupune că a fost utilizat pentru încălcare, atunci când respectivul titular al dreptului a depus o cerere întemeiată din punct de vedere juridic cu privire la contrafacerea mărcilor de comerţ sau la încălcarea dreptului de autor sau drepturilor conexe, informaţiile trebuind să fie solicitate pentru a proteja sau a exercita drepturile respective. 

 Părţile nu pot fi ţinute să furnizeze: informaţii a căror divulgare ar fi contrară legislaţiei lor, inclusiv actelor cu putere de lege care protejează drepturile privind viaţa privată sau care ar fi contrare acordurilor internaţionale la care aceasta au aderat; informaţii confidenţiale a căror divulgare ar împiedica aplicarea legii sau ar fi, într-un alt mod, contrare interesului public; informaţii confidenţiale a căror divulgare ar aduce prejudicii intereselor comerciale legitime ale anumitor întreprinderi publice sau private.

În cadrul procedurilor judiciare civile privind aplicarea drepturilor de proprietate intelectuală, fiecare parte trebuie să dea autorităţile sale judiciare posibilitatea de a obliga contravenientul care - în cunoştinţă de cauză sau având motive rezonabile pentru a fi în cunoştinţă de cauză - s-a angajat într-o activitate de încălcare a drepturilor, să plătească titularului dreptului daune-interese corespunzătoare cu scopul compensării prejudiciului pe care titularul dreptului l-a suferit în urma încălcării. Pentru a determina valoarea daunelor-interese corespunzătoare încălcării drepturilor de proprietate intelectuală, autorităţile judiciare trebuie să dispună de libertatea aprecierii oricărei dovezi legitime prezentate de titularul dreptului, privitoare la pierderea profiturilor, valoarea mărfurilor sau serviciilor care au făcut obiectul încălcării, evaluate la preţul pieţei sau la preţul cu amănuntul propus.

Guvernul Japoniei este depozitarul acordului.
Semnarea ACTA de către statele UE, prim pas pentru intrarea în vigoare

Semnarea de către UE şi 22 de state membre a ACTA este doar un prim pas către intrarea în vigoare a documentului, asupra oportunităţii acestuia urmând să se pronunţe, procedural, Parlamentul European, dar şi Consiliul Uniunii Europene.
UE a semnat acordul ACTA într-un mod mai mult decât discret - fără comunicat de presă, fără vreun alt anunţ public. 

Guvernul japonez a anunţat pe pagina sa de Internet organizarea procedurii de semnare la sediul MAE din Tokyo. Toate părţile la Tratat, cu excepţia UE, Elveţiei şi Mexicului au semnat ACTA în 2011. Este vorba despre Australia, Canada, Japonia, Coreea de Sud, Maroc, Noua Zeelandă, Singapore şi SUA. 

Uniunea Europeană a semnat ACTA în 26 ianuarie 2012, la Tokyo. UE a fost reprezentată prin Hans Dietmar Schweisgut, ambasador şi şef al Delegaţiei Uniunii în Japonia.

CE a explicat pe site-ul său că, din punct de vedere procedural, întrucât documentul conţine prevederi privind măsurile penale - domeniu considerat de competenţă partajată între UE şi statele membre – e- trebuie semnat şi ratificat de către toate cele 27 de state membre ale UE. Cele cinci state membre care nu au semnat documentul sunt Germania, Estonia, Cipru, Olanda şi Slovacia.

Conform regulilor de procedură, Parlamentul European trebuie să îşi dea avizul pe această temă. Astfel, după semnarea de către UE şi statele membre, Parlamentul European va fi notificat în mod oficial pentru a iniţia procedura. În cadrul acestei proceduri vor avea loc discuţii în comisiile de specialitate - Comisia pentru Comerţ Internaţional, Comisia pentru Libertăţi Civile, Justiţie şi Afaceri Interne şi Comisia pentru Afaceri Legale. 

Potrivit CE, s-ar putea desfăşura o audiere publică iar votul ar putea avea loc la sfârşitul verii anului 2012.  Odată ce Parlamentul European îşi va fi dat avizul iar procesele de ratificare se vor fi încheiat, va veni rândul Consiliului de Miniştri să adopte o decizie finală privind încheierea Acordului. Decizia va fi notificată celorlalte părţi semnatare ACTA iar astfel Acordul aA intra în vigoare la nivelul Uniunii Europene.

Textul acordului, plin de termeni de specialitate, este greu de înţeles pentru nespecialiştii în domeniu. Într-o prezentare simplificată, CE afirmă că documentul "garantează cetăţenilor din întreaga lume posibilitatea de a continua să facă schimb de materiale şi informaţii nepiratate prin intermediul Internetului”.  "ACTA nu restricţionează libertatea de utilizare a Internetului. ACTA nu va cenzura şi nu va închide site-uri web", mai menţionează CE, cu precizarea că documentul permite "lupta împotriva criminalităţii organizate în cazul furturilor de proprietate intelectuală, care aduc prejudicii inovării, concurenţei loiale şi ne distrug locurile de muncă".

Comisia dă asigurări, pe site-ul său, că "ACTA nu are legătură cu modul în care folosim Internetul în viaţa de zi cu zi" şi că documentul nu va permite verificarea sau monitorizarea calculatoarelor şi a telefoanelor.

Comisia consideră că adoptarea ACTA nu impune introducerea sau modificarea legislaţiei UE şi nu va presupune o implementare legislativă în Europa. "În acelaşi timp, completează principalele standarde internaţionale în materie", a mai precizat Comisia. 

În privinţa măsurilor cu caracter penal cuprinse în cadrul Acordului, CE s-a limitat la a preciza că au fost negociate de preşedinţiile succesive ale Uniunii Europene, în numele statelor membre, astfel încât nu poate oferi detalii.

“ACTA la vista, baby!”: argumente şi acţiuni de protest 

Argumente anti- ACTA

Semnarea ACTA a generat un imens val de nemulţumire întrucât, odată intrat în vigoare, Acordul poate permite furnizorilor de Internet să urmărească, să colecteze şi să predea autorităţilor date personale despre activitatea fiecăruia în spaţiul virtual, în numele protejării dreptului de proprietate intelectuală. 

Au fost lansate pe Internet numeroase petiţii împotriva documentului. 

A izbucnit un val de proteste în statele europene împotriva adoptării acestui document - deschizătoare de drum în acest sens fiind Polonia. 

Pe de altă parte, de-a lungul timpului, numeroase organisme internaţionale s-au pronunţat împotriva acestui document. La nivel european, de exemplu, cel mai cunoscut este cazul Controlorului European pentru Protecţia Datelor (CEPD) care a solicitat, în februarie 2010, o mai mare transparenţă în negocierile privind ACTA pentru ca documentul să nu pericliteze viaţa privată a cetăţenilor Uniunii Europene.

Criticii ACTA îl văd ca pe o uşă deschisă abuzurilor din partea proprietarilor  drepturilor de autor şi ca pe un potenţial atentat la libertăţile fundamentale pe Internet.

ACTA a fost iniţiat şi este promovat de companii mari care deţin drepturi de proprietate intelectuală. Este vorba despre studiouri de film, case de discuri şi companii din industria farmaceutică.  Printre numele mari care se remarcă în spatele A.C.T.A se numără MPAA, Time Warner, Sony, The Walt Disney Company, GlaxoSmithKline, Pfizer.

Lipsa de transparenţă a ACTA

Una din cele mai importante probleme legate de ACTA este faptul că a fost negociat în secret, în ultimii patru ani, de mai multe ţări şi Uniunea Europeană. Tocmai pentru a nu atrage atenţia asupra sa, a fost considerat un acord de schimburi comerciale. În realitate, prevede sancţiuni penale pentru încălcarea drepturilor de autor.

Tratatele sau acordurile comerciale sunt de obicei negociate de Comisia Europeană pentru statele Uniunii Europene. În cazul de faţă, Comisia Europeană nu a avut posibilitatea să negocieze articolul 23, cel mai controversat din Acord. Acesta insistă asupra aplicării unor sancţiuni penale, atât pentru cei acuzaţi de piraterie cât şi pentru cei care ajută sau încurajează această activitate. Aici pot fi incluşi utilizatorii de rând, dar şi providerii de Internet.
Nu se ştie cine a redactat textul, iar cei care au avut posibilitatea să-l vadă la început au fost obligaţi să semneze acorduri de confidenţialitate. ACTA include o serie de sancţiuni penale pentru care nu au fost consultaţi reprezentanţi ai societăţii civile sau parlamentari europeni. Nu au fost consultate nici măcar World Trade Organisation sau World Intellectual Property Organisation.
O altă problemă importantă pentru criticii ACTA, cum sunt cei din Anonymous, este faptul că pirateria şi contrafacerea sunt considerate unul şi acelaşi lucru. Contestatarii şi comentatorii afirmă că sunt puşi pe picior de egalitate producătorii de mărfuri contrafăcute din China cu utilizatori care partajează gratuit fişiere în reţea.
Articolul 23 al ACTA prevede aplicarea procedurilor şi sancţiunilor penale pentru cazuri de contrafacere şi piraterie. Este foarte posibil ca ţările semnatare să aibă deja legi care să pedepsească aceste demersuei, însă dacă nu au şi nu promulgă astfel de legi, încalcă ACTA. Astfel, nu sunt vizaţi doar cei care ar încălca drepturile de proprietate intelectuală, da şi cei care "îi ajută". În aceste condiţii, provider-ii de Internet şi cei care oferă servicii de hosting pot intra sub incidenţa legii pentru a fi favorizat accesul la un site care este acuzat că încalcă drepturile de autor.

Unul dintre cele mai disputate aspecte ale ACTA este cel cuprins la articolul 27, aliniatul 4, potrivit căruia o ţară poate să furnizeze, în conformitate cu legile sale, “autorităţilor competente posibilitatea de a solicita unui furnizor de servicii online să divulge rapid unui titular al dreptului suficiente informaţii pentru a identifica un abonat despre al cărui cont se presupune că a fost utilizat pentru încălcare, atunci când respectivul titular al dreptului a depus o cerere, suficientă din punct de vedere juridic, cu privire la contrafacerea mărcilor de comerţ sau la încălcarea dreptului de autor sau a drepturilor conexe şi atunci când astfel de informaţii sunt cerute pentru a proteja sau a aplica drepturile respective”. 

Principalele aspecte problematice ale ACTA

Pe site-ul www.accessnow.org au fost postate argumentele împotriva ACTA, susţinute şi separat de specialişti în drept, în cadrul dezbaterilor publice prezentate de agentii de ştiri. În esenţă- cu adăugarea argumentaţiei - argumentele sunt:

1. Monitorizarea utilizatorilor de Internet. 

Practicile propuse de ACTA pot duce la “monitorizarea generalizată a activităților utilizatorilor de internet” si “înregistrarea sistematică a datelor”. Este opinia Autorităţii Europene de Protecţie a Datelor Personale (Aviz 2010 referitor la ACTA). Un asemenea sistem de monitorizare generalizată a fost declarat ilegal de către Curtea Europeană de Justitie (cazul Scarlet vs. Sabam)

2. Ignorarea statului de drept si “privatizarea aplicării legii” 

Articolul 27 al ACTA  se referă la cooperarea cu mediul de afaceri în vederea aplicării dispoziţiilor civile şi penale ale Acordului. De exemplu, se poate proceda la deconectarea utilizatorilor de Internet de catre ISP în baza unor simple presupuneri ale titularilor de drepturi - fără proces, fără drept la apărare. Situaţia a apărut în Irlanda urmare a unui acord privat între titularii de drepturi şi principalul ISP de pe piaţă.

3. Pedepse penale pentru avantaje economice “indirecte” 

Parlamentul European a cerut deja dispoziţii pentru o clauză de minimis - care ar exclude în mod expres pedepse penale pentru activităţile “făcute de persoane în scop personal şi nonprofit” ca şi pentru activităţile legate de excepţiile prevăzute de legea drepturilor de autor. Comisia nu a ţinut cont de aceste aspecte, textul Acordului fiind, în continuare, vag. Oricum se includ activităţile - “cel puțin pe cele efectuate sub forma activităților comerciale pentru avantaje economice sau comerciale directe sau indirecte.” Nu se precizează ce defineşte conceptul “avantaj economic indirect”.
De asemenea, Parlamentul European a subliniat deja, în cadrul unui studiu asupra Acordului, aspectele problematice ale acestuia, inclusiv cele de natură juridică, menţionând că este "dificil de stabilit care sunt avantajele semnificative pe care ACTA le oferă cetăţenilor UE în plus faţă de cadrul internaţional existent."
4. ACTA a fost negociat fără respectarea regulilor de transparenţă. 

Reprezentanţii societăţii civile şi chiar membrii Parlamentului European au fost respinşi de la negocieri. Textele, negociate din 2008, au parvenit presei şi opiniei publice pe surse. La dezbateri au avut acces doar reprezentanţii marilor titulari de drepturi şi ai statelor. Documentele privind negocierile - importante pentru interpretarea corectă a tratatului - nu se află la dipoziţia opiniei publice nici acum, când textul ACTA este public. 

5. Textul este vag si neclar

 În cazul unui tratat care se referă inclusiv la pedepse penale, formulările trebuie să fie limpezi, cu atât mai mult cu cât fiecare ţară va trebui să îi implementeze din punct de vedere legislativ. 

6. Lipsa de echilibru

ACTA riscă să aibă implicaţii grave generate de faptul că nu reuşeşte să stabilească un echilibru între protecţia drepturilor de proprietate intelectuală şi apărarea drepturilor fundamentale ale societăţii, ca întreg, cum ar fi libertatea de exprimare, liberul acces la informaţie şi cultură şi viaţă privată.

7. Comisia ACTA

În baza ACTA se propune înfiinţarea unei noi instituţii, "Comisia ACTA", fără să fie, însă, definite obligaţiile sau garanţiile necesare pentru ca acest organism sa funcţioneze într-o manieră deschisă, transparentă, de natură să permită exercitarea unui control public asupra acţiunilor sale.
Acţiuni de protest anti - ACTA

Raportorul PE pentru ACTA demisionează denunţând negocierile drept o "mascaradă"

Raportorul PE al Acordului internaţional pentru combaterea contrafacerilor (ACTA), francezul Kader Arif, a demisionat denunţând negocierile cu privire la acest text controversat pe care l-a calificat drept o "mascaradă", subliniind că, prin gestul său, lansează "un semnal de alarmă"
. 

Kader Arif a declarat că "nu a mai văzut niciodată până acum asemenea manevre" din partea oficialilor care pregătesc tratatul. Acest acord internaţional a fost semnat de 22 de state ale Uniunii Europene, însă, pentru a intra în vigoare, este necesar ca tratatul să fie ratificat de Parlamentul European. O dezbatere în acest sens este programată în iunie. Arif a criticat dur eforturile intense depuse în vederea avansării unor măsuri înainte ca dezbaterile să aibă loc. 

"Condamn întregul proces care a condus la semnarea acestui acord şi anume lipsa consultării societăţii civile, lipsa transparenţei încă de la începutul negocierilor, întârzieri repetate ale semnării textului fără nicio explicaţie, respingerea recomandărilor Parlamentului aşa cum au fost formulate într-o serie de rezoluţii" precizează  Kader Arif, motivându-şi demisia.

"Acest acord poate avea consecinţe majore asupra vieţii cetăţenilor" atenţionează Kader Arif. "Cu toate acestea, se face totul pentru a împiedica PE să îşi spună cuvântul. Vreau să lansez un puternic semnal de alarmă către opinia publică legat de această situaţie inacceptabilă. Nu voi lua parte la această mascaradă" subliniază el.

Premierul Poloniei, anti-ACTA

Guvernul polonez a semnat ACTA pe 26 ianuarie, la Tokyo, alături de alte 21 de state membre ale Uniunii Europene. 
Ulterior, şi-a reconsiderat poziţia. "ACTA este o tentativă de respectare a drepturilor de autor, dar preţul, din punctul de vedere al libertăţii, este prea mare"
 a afirmat premierul polonez, apreciind că Acordul nu corespunde "realităţilor secolului XXI".

Premierul Poloniei, Donald Tusk, le-a cerut liderilor Partidului Popular European (PPE) solicite europearlamentarilor grupul PPE-DE să respingă ACTA."Le-am trimis o scrisoare tuturor liderilor partidelor reprezentate în cadrul PPE, cerându-le să respingă acordul ACTA în forma negociată de Comisia Europeană"
 a declarat Donald Tusk.
Schimbarea radicală a atitudinii premierului polonez a survenit după o serie de proteste în Polonia, unde zeci de mii de demonstranţi au ieşit în stradă pentru a denunţa semnarea Acordului

Protest inedit anti-ACTA al parlamentarilor polonezi
Membri ai Parlamentului polonez şi-au arătat opoziţia faţă de ACTA într-un mod inedit, purtând măşti care îl reprezentau pe Guy Fawkes.

Măştile cu chipul lui Guy Fawkes reprezintă simbolul neoficial al grupului Anonymous, care conduce operaţiuni împotriva ACTA în întreaga Europă
.

După ce guvernul polonez a semnat Acordul, membri ai mişcării Palikot şi-au acoperit feţele cu măşti, în semn de protest. Protestul s-a desfăşurat în timpul unei şedinţe a Parlamentului, la Varşovia. Fotografia grupului de parlamentari cu măştile pe faţă a fost intens mediatizată pe Internet.

Şeful Parlamentului European critică ACTA
ACTA - Tratatul comercial împotriva produselor contrafăcute - a fost criticat şi de şeful Parlamentului European, Martin Schulz.

ACTA nu este echilibrat, a susţinut preşedintele Parlamentului European. 

"Nu cred ca este benefic, în forma actuală"
 a declarat Marin Schulz într-un interviu. Detaliind, a afirmat că  acordul este "dezechilibrat". 

"Cred că forma sa actuală nu este bună. Nu cred ca vom avansa cu acest Acord în forma actuală" a apreciat Martin Schulz.
Potrivit şefului Parlamentului European este nevoie de echilibru între protecţia drepturilor de autor şi drepturile individuale ale utilizatorilor de Internet.
Unite Europe: “ACTA la vista, baby!”
Conceptual, Europă Unită a fost mai vie ca oricând prin protestele anti-ACTA. 

Deviza care a părut a reprezenta cel mai bine atitudinea europenilor a fost cea lansată de protestatarii bulgari: “ACTA la vista, baby!”
O petiţie destinată factorilor decizionali de la Bruxelles, prin care se solicită respingerea ACTA, a atras în jur de 2 milioane de semnături
.

 Au avut loc - şi se anunţă, în continuare - permanente proteste ample, în majoritatea ţărilor din Europa, împotriva intrării ACTA în vigoare.

Manifestaţiile împotriva ACTA s-au desfăşurat în mii de oraşe europene, în pofida temperaturilor scăzute.

Participanţii la proteste, unii purtând masca în alb-negru cu surâsul sarcastic al lui Guy Fawkes - un activist britanic din secolul al XVII-lea (devenit simbolul activiştilor)- denunţă faptul că, odată parcurse toate etapele pentru aplicarea sa, ACTA va pune în primejdie libertăţile civile şi inovaţiile tehnologice. Totodata, ACTA poate însemna sfârşitul Internetului, asa cum este cunoscut astazi
. 

Proteste de amploare au avut loc în orase din Anglia, Germania, statele nordice, Finlanda, Estonia, Cehia,  Lituaniei, Slovenia, Bulgaria, Ungaria,  Malta, Franţa, România. 

În Polonia au avut loc cele mai importante demonstraţii din istoria postcomunista, iar premierul Donald Tusk a precizat că aceasta denotă existenţa unei grave probleme legate de ACTA. 

“ACTA la vista, baby!”, "Revoluţia s-a născut sub acoperirea anonimatului", "Nu sunt terorist!", "Nu ACTA", "Stop ACTA sau o vom face noi", "Semnaţi ACTA - pierdeţi alegerile" "Basta cu ACTA", "Nu ACTA" "Mafia", "Plouă, ninge, noi învingem", "Uniţi împotriva cenzurii", "No ACTA", "Jos cenzura", "Veniţi cu noi, ACTA la gunoi", "ACT now or ACTA will blow your life" sunt câteva dintre sloganurile europene anti-ACTA.

ACTA se clatină: guvernele europene blochează ratificarea

Confruntate cu valurile permanente de proteste, guvernele europene îşi reconsideră poziţia faţă de ACTA şi, rand pe rand, blochează ratificarea.  
Odată cu poziţia publică anti-ACTA a premierului Donald Tusk, Polonia a îngheţat ratificarea Acordului de către Parlament
. 

Bulgaria nu va ratifica ACTA din cauza temerilor legate de posibilele încălcări şi/sau limitări ale drepturilor şi libertăţilor şi din cauza temerilor privitoare la o supraveghere mai intensă a Internetului, a declarat ministrul bulgar al Economiei, Traicio Traikov. A adăugat că va prezenta Consiliului de Miniştri un proiect de rezoluţie privind decizia Bulgariei.

Germania a oprit procesul de aderare la ACTA după ce ministrul Justiţiei şi-a exprimat îngrijorarea cu privire la Acord. Decizia a fost justificată prin necesitatea de "a ne acorda timp pentru a mai discuta problema acestei legi" despre care personal consideră că “nu este necesară în Germania”.

România amână procesul de ratificare până când Curtea Europeană de Justitie se va pronunţa pe acest subiect.

Cehia suspendă procesul de ratificare în cazul ACTA pe fondul valului de proteste declanşat de numeroşi internauţi, a anunţat premierul Petr Necas.

“Cabinetul nu poate, sub nici o formă, să accepte o situaţie în care libertăţile fundamentale şi accesul liber la informaţii ar fi ameninţate. Guvernul urmează să analizeze impactul pe care ratificarea acestui Acord l-ar avea asupra vieţii reale”
 a precizat Petr Necas. 

Lituania a suspendat ratificarea ACTA. "Vor avea loc consultări", a declarat ministrul Justiţiei în urma unei şedinţe guvernamentale.
 Ministrul scrisese pe blog, anterior, că este nevoie de o discuţie serioasă între instituţii şi public pe tema ACTA, dar şi că i-a displăcut faptul că Acordul a fost semnat prin evitarea unei dezbateri între autorităţile din Lituania şi Uniunea Europeană.

Ministrul Transporturilor şi Comunicaţiilor din Lituania, Eligijus Masiulis, a declarat că statele care au semnat Acordul fie nu au înţeles textul, fie nu au înţeles repercusiunile acestuia.

Austria suspendă ratificarea ACTA şi aşteaptă votul Parlamentului European după dezbaterea acestui text deosebit de controversat. Ministrul austriac de Interne, Johanna Mikl-Leitner, a salutat anunţul Comisiei Europene de a înainta ACTA spre evaluare Curţii de Justiţie a UE.

Letonia a suspendat procesul de ratificare în cazul ACTA.  "L-am semnat, dar ne dăm seama acum că avem nevoie să discutăm în legătură cu el şi vrem să fim siguri că vom discuta înainte de a prezenta acest document Parlamentului”
 a precizat Daiga Grube, purtător de cuvânt al Ministerului leton al Economiei.

ACTA ajunge la Curtea de Justiţie a UE

Comisia Europeană solicită Curţii de Justiţie a UE să se pronunţe dacă Acordul comercial de combatere a contrafacerii - ACTA încalcă drepturi şi libertăţi fundamentale ale cetăţeanului. "Intenţionăm să cerem opinia celei mai înalte instanţe din Europa dacă ACTA este într-un fel sau altul incompatibil cu drepturi şi libertăţi fundamentale în UE, precum libertatea de expresie, informaţie sau protecţia datelor"
 a declarat comisarul european pentru Comert, Karel De Gucht. "Lasaţi-mă să fiu foarte clar: împărtăşesc îngrijorările oamenilor cu privire la libertăţile fundamentale, în special în ceea ce priveşte libertatea Internetului. Această dezbatere trebuie să se bazeze pe fapte, nu pe informaţii greşite şi zvonuri, care au dominat în ultimele săptămâni reţelele de socializare şi blogurile" a adăugat. 
Anterior, reprezentanţii Comisiei Europene precizaseră că nu pot avea vreo implicare în ACTA, care are nevoie de aprobarea Parlamentului European pentru a intra în vigoare. Comisia pentru Comerț Internațional este responsabilă cu decizia asupra ACTA - însă și alte comisii, printre care cea pentru libertăți civile.

Întrucât a ridicat probleme legale, Parlamentul European a fost primul care a adus în discuţie sesizarea Curții de Justiție a UE care să verifice compatibilitatea ACTA cu legislația europeană.  

Europenii sunt invitaţi să îşi spună părerea despre ACTA

 Parlamentul European poate bloca ACTA.  „Dacă spunem da, Consiliul este autorizat să încheie Acordul și să îl facă obligatoriu în UE și în celelalte state participante. Devine obligatoriu în cadrul legal UE",a explicat Vital Moreira
. „Dacă spunem nu, procesul se încheie și tratatul este mort. Poate fi renegociat, dar cel actual va fi mort. Pentru un nou Acord trebuie începută o nouă procedură: o propunere din partea Comisiei, un mandat de la Consiliu, negocieri, semnături." În trecut, Parlamentul European a spus „nu" de două ori: în cazul SWIFT și în cel al acordului cu Marocul în domeniul pescuitului.
Propunerea de text se află pe site-ul Parlamentului European, deși nu a fost trimisă oficial deputaţilor europeni. Tot pe site se poate găsi o evaluare a Acordului. A fost făcută publică chiar și opinia serviciului legal al Parlamentului European, care este, de obicei, confidențială.
Pe 1 martie 2012 Comisia pentru Comerț Internațional va organiza un atelier la care poate participa oricine. Comisarul pentru comerţ, Karel De Gucht, și-a confirmat participarea. O parte din grupurile politice, în special cele care sunt împotriva Acordului, promovează dezbateri pe site-urile proprii. Cetățenii au trimis deja Parlamentului „sute sau mii de emailuri" conform lui Vital Moreira.
Eurodeputatul german Bernd Lange - social democrat - este unul dintre cei care s-a pronunţat explicit împotriva poliţiei Internetului via ACTA. "Mai sunt încă o mulţime de întrebări care aşteaptă răspuns în special legate de felul în care acest Acord îi va afecta pe cetăţeni. Nu vrem ca providerii de Internet să devină poliţiştii lumii virtuale" a precizat Bernd Lange.

Calendarul ACTA în Parlamentul European - conform datelor actuale: 
- prima dezbatere în Comisia pentru Comerț internațional: 29 februarie și 1 martie;
- dezbateri cu europarlamentari şi Comisia Europeană: 1 martie 2012;
- a doua dezbatere: 26-27 martie;
- prezentarea proiectului de raport: 25-26 aprilie;
- vot în comisie 29-30 mai;
- vot în plenul Parlamentului European: iunie.
S-a creat precedentul? Curtea de Justiţie a UE a decis: Administratorul de reţea nu poate fi constrâns să îşi supravegheze utilizatorii 
Administratorul unei reţele sociale online nu poate fi constrâns să instituie un sistem de filtrare general, care să îi vizeze pe toţi utilizatorii săi pentru a preveni utilizarea ilicită a operelor muzicale şi audiovizuale, a decis Curtea de Justiţie a Uniunii Europene (CJUE) de la Luxemburg.

În opinia CJUE, o asemenea obligaţie nu ar respecta interdicţia de a impune unui asemenea furnizor o obligaţie generală de supraveghere nici cerinţa de a asigura un just echilibru între, pe de o parte, protecţia dreptului de autor şi, pe de altă parte, libertatea de a desfăşura o activitate comercială, dreptul la protecţia datelor cu caracter personal şi libertatea de a primi şi de a transmite informaţii .

Într-un proces intentat de grupul SABAM, care luptă pentru protejarea drepturilor de autor, împotriva website-ului de socializare Netlog, Curtea de Justiţie a UE a dat dreptate reţelei  de socializare. Motivarea deciziei a fost perfect logică, Curtea menţionând că este imposibil să fie scanat tot conţinutul care intră pe un site fără a fi afectate principiile de securitate online sau dreptul la liberă informare.
O astfel de decizie este cu atat mai preţioasa cu cât poate fi folosită ca argument în procese de amploare în care sunt implicate site-uri de BitTorrent sau file sharing. Decizia a fost dată după mai multi ani în care website-ul Netlog era obligat de SABAM să implementeze o unealtă care să scaneze în permanenţă site-ul pentru conţinut piratat.

În particular, decizia Curtii Europene a vizat exact interzicerea instalării unor astfel de unelte pe site-uri. "Obligativitatea implementării unor astfel de unelte ar fi în contradicţie cu ideea de echilibru între protejarea conţinutului original, libertatea de antreprenoriat, dreptul la securizarea vieţii private şi, cel mai important, dreptul la informare democractică." 

În principal, Curtea de Justitie a UE şi-a motivat hotărârea prin aceea că este mai importantă securitatea utlizatorilor care petrec timp online decât materialul protejat prin copyright. Un risc pe care membrii Curţii nu vor să îl asume implică şi cenzurarea unui conţinut multimedia perfect legitim, din greseală, ca o consecinţă nedorită a implementării respectivului filtru, în final ajungând să aibă un impact negativ asupra liberului acces la informaţii. Deznodământul vine dupa ce, în noiembrie 2011, Curtea de Justitie a UE a decis în favoarea operatorului de internet Scarlet din Belgia. 

În acel moment era vorba despre interzicerea implementării unui motor care să scaneze integral traficul generat de utilizatori cu scopul de a detecta conţinut piratat. În cazul respectiv motivarea a fost aceeaşi: o astfel de decizie ar viola drepturile fundamentale, atât ale cetăţenilor cât şi ale operatorului de telefonie şi de Internet.

Conform opiniei Curţii de Justiţie a UE, este cert că Netlog stochează pe serverele sale informaţii furnizate de utilizatorii acestei platforme, referitoare la profilul lor, şi că, astfel, el este un furnizor de servicii de stocare în sensul dreptului Uniunii.

Este, de asemenea, cert că instituirea acestui sistem de filtrare ar presupune ca furnizorul de servicii de stocare să identifice, pe de o parte, în cadrul ansamblului fişierelor stocate pe serverele sale de toţi utilizatorii, fişierele susceptibile să conţină opere cu privire la care titularii unor drepturi de proprietate intelectuală pretind că deţin drepturi. Pe de altă parte, furnizorul de servicii de stocare ar trebui să determine, apoi, care dintre aceste fişiere au fost stocate şi puse la dispoziţia publicului în mod ilicit şi să blocheze, în sfârşit, punerea la dispoziţie a fişierelor pe care le-a considerat ca fiind ilicite.

O asemenea supraveghere preventivă ar impune o observare activă a fişierelor stocate de utilizatori la administratorul reţelei sociale.  Pe cale de consecinţă, sistemul de filtrare ar impune acestuia din urmă o supraveghere generală a informaţiilor stocate, ceea ce este interzis prin Directiva privind comerţul electronic.

Curtea de Justiţie a UE aminteşte că incumbă autorităţilor şi instanţelor naţionale, în cadrul măsurilor adoptate pentru protejarea titularilor drepturilor de autor, să asigure un just echilibru între protecţia drepturilor de autor ale titularilor şi protecţia drepturilor fundamentale ale persoanelor care sunt afectate prin astfel de măsuri.

"Or, în speţă, somaţia de a institui sistemul de filtrare ar implica supravegherea, în interesul titularilor de drepturi de autor, a integralităţii sau a celei mai mari părţi a informaţiilor stocate la respectivul furnizor de servicii de stocare. Această supraveghere ar trebui, în plus, să fie nelimitată în timp, să vizeze orice atingere viitoare şi ar presupune obligaţia de a proteja nu numai operele existente, ci şi pe cele care încă nu au fost create la momentul instituirii sistemului menţionat" detaliază Curtea de Justiţie a Uniunii Europene.

O astfel de somaţie ar determina o atingere gravă a libertăţii de a desfăşura o activitate comercială a Netlog deoarece ar obliga ls instituirea unui sistem informatic complex, costisitor, permanent şi pe cheltuiala sa exclusivă.

Mai mult, efectele somaţiei nu s-ar limita la Netlog, sistemul de filtrare în litigiu fiind susceptibil în egală măsură, să aducă atingere drepturilor fundamentale ale utilizatorilor serviciilor sale - mai exact dreptului lor la protecţia datelor cu caracter personal, precum şi libertăţii lor de a primi şi de a transmite informaţii, aceste drepturi fiind protejate prin Carta drepturilor fundamentale a Uniunii Europene.

Astfel, somaţia ar implica, pe de o parte, identificarea, analiza sistematică şi prelucrarea informaţiilor referitoare la profilurile create în cadrul reţelei de socializare, aceste informaţii reprezentând date protejate cu caracter personal, deoarece permit, în principiu, identificarea utilizatorilor. Pe de altă parte, somaţia ar risca să aducă atingere libertăţii de informare, din moment ce ar fi posibil ca acest sistem să nu facă în mod suficient distincţia între un conţinut ilicit şi un conţinut licit, astfel că utilizarea lui ar putea avea drept consecinţă blocarea comunicaţiilor cu conţinut licit.

Pe cale de consecinţă, Curtea de Justiţie a UE răspunde că prin adoptarea unei somaţii de obligare a furnizorului de servicii de stocare în sensul instituirii unui asemenea sistem de filtrare, instanţa naţională nu ar respecta cerinţa de a asigura un just echilibru între dreptul de proprietate intelectuală, pe de o parte, şi libertatea de a desfăşura o activitate comercială, dreptul la protecţia datelor cu caracter personal şi libertatea de a primi şi de a transmite informaţii, pe de altă parte.

A apărut reacţia pentru contracararea ACTA: "internet-fantomă", necontrolat şi necenzurat

Activiştii împotriva ACTA din Viena, Washington, New York şi alte oraşe mari au început să creeze un "internet-fantomă" care să nu poată fi controlat, cenzurat sau închis de guverne sau corporaţii
 .

Practic, este vorba despre instalarea unor routere wireless în aer liber, pe acoperişurile blocurilor, şi crearea reţelelor locale, în care fiecare nod de reţea să le poată înlocui pe celelalte în cazul în care acestea ar fi închise.

Cu cât vor fi instalate mai multe routere wireless, cu atât va fi mai greu de anihilat respectiva reţea şi de închis "internetul-fantomă". Concret, dacă un furnizor de internet primeşte ordin din partea Guvernului să taie accesul unor utilizatori sau chiar al tuturor, aceştia se vor putea conecta întrucât vor primi Internet de la alţii, notează publicaţia.

Practic, diferenţa esenţială între o reţea obişnuită şi una "fantomă" este că, în cazul primeia, furnizorul de Internet controlează totul iar utilizatorii sunt puncte terminus - în cazul reţelelor locale utilizatorii fiind atât furnizori de internet cât şi beneficiari, fiecare putându-şi controla partea sa de reţea.

Astfel, se vor putea evita situaţii precum cea din Egipt, de la începutul anului trecut, când toată ţara a rămas fără Internet după ce s-au dat doar câteva telefoane, precizează Scientific American.
Un profesor de la Universitatea Columbia a înfiinţat o fundaţie pentru libertatea Internetului, care vinde dispozitive numite FreedomBox. Două persoane care deţin aceste gadgeturi pot comunica între ele, prin Internet, fără riscul de a fi blocate sau interceptate de guverne sau de furnizorii de Internet. 

Scientific American notează că "internetul-fantomă" nu este o soluţie simplă întrucât necesită coordonarea unui număr mare de utilizatori de Internet, fiind necesar ca aceştia să fie iniţiaţi în configurarea de reţele pentru a se putea conecta.

Anonymous

Grupul Anonymous - foarte activ şi implicat în protestele anti-ACTA la nivel european şi mondial - a devenit cunoscut după ce a comis numeroase atacuri informatice în întreaga lume.  În august 2011, membrii săi au piratat site-ul Ministerului sirian al Apărării, în semn de protest faţă de reprimarea mişcării de contestare a regimului lui Bashar al-Assad. În decembrie 2011, grupul a revendicat atacul asupra site-ului agenţiei de analiză Stratfor, de la care a obţinut e-mailuri şi date ale cardurilor de credit aparţinând unor clienţi ai acesteia.

Grupul de hackeri Anonymous protestează împotriva Acordului comercial împotriva bunurilor contrafăcute (ACTA), care a fost semnat, initial, în octombrie 2011, de Statele Unite, Australia, Canada, Japonia, Maroc, Noua Zeelandă, Singapore şi Coreea de Sud, pentru a răspunde la "creşterea comerţului global cu bunuri contrafăcute şi opere protejate de copyright, piratate".  "Trebuie să realizaţi că acesta este primul pas către o dictatură care va limita libertatea de exprimare, drepturile noastre şi, în cele din urmă, dreptul de a trăi pe această planetă. Dar să nu vă temeţi deoarece Anonymous este de partea voastră", se arată în mesajul transmis pe YouTube.

"Revoluţia poloneză începe acum" scria Anonymous pe Twitter în timp ce site-ul premierului polonez Donald Tusk era scos din funcţiune după ce semnase ACTA. Site-ul Camerei inferioare a Parlamentului polonez (sejm.gov.pl) şi al asociaţiei de copyright ZAIKS au fost de asemenea atacate.

Anonymous a piratat site-urile de Internet ale premierului şi Parlamentului polonez, în semn de protest faţă de un proiect privind protejarea drepturilor de autor
.

Protestele  anti-ACTA au continuat, în Polonia, cu un atac împotriva Ministerului Culturii. Anonymous a atacat, printre altele, şi site-ul guvernului slovac ca semn de protest împotriva deciziei autorităţilor de a adera la ACTA.

Mai multe site-uri guvernamentale şi altele, din categoria celor oficiale, au fost ţinta atacurilor din partea hackerilor din grupul Anonymous după ce 22 din cele 27 de state membre ale Uniunii Europene au semnat ACTA

Site-urile guvernului ceh, al Băncii centrale a Lituaniei şi al Parlamentul European se mai numără printre cele atacate de catre hackerii Anonymous.
Anonymous avertizează românii: ACTA va limita dreptul de a trăi pe această planetă

Grupul Anonymous a adresat un mesaj românilor, atrăgând atenţia asupra faptului că ACTA va limita libertatea de exprimare şi va fi primul pas către dictatura pe Internet.

"Salutări cetăţeni ai României, noi suntem Anonymous! În timp ce protestele voastre pierd din intesitate din cauza vremii nefavorabile şi politicienii voştri îşi continuă circul pe ecranele televizoarelor, Parlamentul European a semnat ACTA, care impune o dictatură pe Internet: fiecare aspect al vieţii şi activităţii voastre pe Internet va fi monitorizat".

"Ar trebui să ştiţi că, dincolo de jocuri video, filme şi divertisment în general, există lucruri importante care îi aduc pe oameni împreună: comunicarea. Dreptul de a furniza şi primi informaţie este luat odată ce ACTA a fost semnat" avertizează Anonymous. 

Furnizorii români de servicii Internet sunt anti-ACTA

Aplicarea prevederilor Tratatului Comercial Anti-Contrafacere (ACTA) ar putea transforma furnizorii de servicii de acces la Internet în "poliţia Internetului" şi va "încărca investiţional" bugetele operatorilor telecom, potrivit preşedintelui unei asociaţii de profil, Mihai Bătrîneanu. 

Asociaţia Naţională a Internet Service Providerilor (ANISP) s-a constituit în 2001, pentru promovarea şi sprijinirea intereselor furnizorilor de reţele şi servicii de comunicaţii electronice, inclusiv Internet. "Prin aplicarea prevederilor ACTA există riscul ca ISP
 să se transforme într-un fel de poliţie a Internetului. De asemenea, noi nu dorim să încărcăm operatorii telecom cu investiţii enorme pentru a face faţă monitorizării, scanării şi stocării unui trafic uriaş" a afirmat Mihai Bătrîneanu, preşedintele ANISP, la o dezbatere pe tema ACTA.

El a adăugat că aplicarea ACTA poate avea ca efect "o mai mare permisivitate" în interceptarea şi intervenţia autorităţilor asupra datelor traficate şi stocate de clienţii unui furnizor de servicii de acces la Internet. 

Directorul general al Institutului Naţional de Cercetare-Dezvoltare în Informatică (ICI), Doina Banciu, a afirmat că, la nivelul Uniunii Europene suma necesară pentru stocarea în format digital cărţilor, revistelor, ziarelor, fotografiilor şi materialelor audio şi audiovizuale depăşeşte 100 miliarde de euro. 

Potrivit datelor Romanian Network for Internet eXchange (RONIX), media volumului de date transferat prin RONIX, reprezentând interschimbul de date între reţelele membrilor comunităţii, depăşeşte 10 GB/s. La nivel naţional, traficul de date al operatorilor este de câteva zeci ori mai mare, fără a lua în calcul şi transferul internaţional de date.
IRANUL, PETROLUL  ŞI NOUA “CORTINĂ DE FIER”

"Strategia noastră este, acum, ca, dacă simţim că duşmanii noştri pun în pericol interesele noastre naţionale, şi vor să decidă să facă asta, să acţionăm fără a mai astepta prima lor acţiune"
 a declarat generalul iranian Mohammad Hejazi.

Declaraţiile oficialului militar iranian intervin în contextul zvonurilor privind un eventual atac militar al Israelului împotriva instalaţiilor nucleare iraniene. 

Israelul şi Occidentul suspectează Iranul că încearcă să se doteze cu arme nucleare sub paravanul unui program nuclear civil. 

Iranul este tot mai izolat pe plan internaţional din cauza programului nuclear. Sancţiunile impuse de Occident au ca scop blocarea exporturilor petroliere ale Teheranului, esenţiale pentru economia ţării. În replică, Iranul ameninţă că va bloca strâmtoarea Ormuz, vitală pentru transporturile internaţionale de petrol.

Se întrevedere un nou Război Rece?

“Cursa înarmărilor declanşata de Iran ar putea împinge lumea spre un nou Război Rece, asemănător celui din trecut între Occident şi Uniunea Sovietica”
 a afirmat ministrul britanic al Afacerilor Externe, Willliam Hague.

El a prezis o cursă a înarmărilor nucleare între statele rivale din Orientul Mijlociu, care poate produce pericole în condiţile în care nu dispune de mecanismele de securitate ale vechii rivalităţi dintre Occident şi fosta URSS.

"Dacă (iranienii) vor obţine un potenţial nuclear, cred că şi alte naţiuni din Orientul Mijlociu vor dori să dezvolte arme nucleare"
 a declarat Willliam Hague într-un interviu.."Ameninţarea unui nou Război Rece în Orientul Mijlociu, fără a avea toate mecanismele de securitate, ar fi un dezastru pentru omenire", a apreciat ministrul britanic. El a precizat că materialele nucleare ar putea cădea în mâinile teroriştilor.

Există speculaţii în rândul oficialilor occidentali, conform cărora Israelul ar putea lansa atacuri militare asupra Iranului în această vară, înaintea alegerilor prezidenţiale din Statele Unite.

Pe de altă parte, SUA au anunţat Israelul că Washingtonul nu doreşte ca acesta să atace Iranul. Secretarul american al apărării, Leon Panetta, a declarat, însă, că "o fereastră pentru un atac asupra Iranului de către Israel este între aprilie şi iunie"
.

Preledintele Statelor Unite, Barack Obama, a subliniat că doreşte ca sancţiunile impuse Iranului să îşi facă efectul în timp, înainte de a se trece la o ofensivă militară. Dar, alţi oficiali americani consideră că sancţiunile nu vor funcţiona.

SUA avertizează Israelul că nu este momentul să atace Iranul

SUA îşi intensifică eforturile de a convinge Israelul să renunţe la planul de atacare a instalaţiilor nucleare ale Iranului. Unul dintre liderii militari importanţi ai Americii a avertizat public împotriva unei lovituri iar doi oficiali de rang înalt au fost trimişi la Ierusalim pentru a descuraja orice atac.

Generalul Martin Dempsey, şeful Statului Major Interarme american, a declarat, într-un interviu televizat, că nu este "prudent în acest moment"
 să fie atacat Iranul şi că o lovitură "acum ar fi destabilizatoare".


Următorul său comentariu a fost, însă, de natură să alimenteze speculaţiile cu privire la planurile Israelului: "Nu vreau să sugerez că i-am convins de faptul că opinia noastră este cea corectă". Cele doua ţări, a continuat Martin Dempsey, au o "discuţie sinceră, de colaborare".

Generalul Martin Dempsey a recunoscut că există, în Israel, senzaţia că o lovitură împotriva Iranului ar trebui sa reprezinte o urgenţă, înainte ca regimul de la Teheran să îşi transfere instalaţiile în subsol, unde nu mai pot fi atinse. Cu toate acestea, afirmă Martin Dempsey care a vizitat Israelul în luna ianuarie cu un mesaj de îndemn de retinere, este prematur să "decidă că este momentul pentru o opţiune militară". Sancţiunile economice impuse de comunitatea internaţională şi demersurile diplomatice încep să îsi facă efectul, consideră generalul.

Tensiunile între Iran şi Israel au constituit motiv de îngrijorare pentru Washington, în ultimul timp. Dezvoltarea programului nuclear iranian precum şi ameninţările mai mult sau mai puţin voalate la adresa Teheranului venite dinspre Ierusalim au alarmat comunitatea internaţională care se teme de un conflict nuclear în regiune.

Defense Intelligence Agency: Iranul nu va iniţia un conflict, dar se va apăra

Directorul Defense Intelligence Agency (DIA) - serviciile de informaţii militare americane – generalul Ronald Burgess, a prezentat în faţa congresmenilor americani un raport în care sunt analizate pe larg opţiunile Iranului şi Israelului legate de un posibil conflict în urma dezvoltării programului nuclear al Teheranului.

Israelul "nu a decis" în acest stadiu să efectueze o intervenţie militară împotriva Iranului cu scopul de a opri controversatul său program nuclear, a afirmat şeful Defense Intelligence Agency în faţa senatorilor din comisia de Apărare. Potrivit informaţiilor obţinute de agenţii americani, nici Iranul nu va începe un razboi nuclear prea curând.
Teheranul încearcă să îşi sporească, în continuare, capacităţile navale, balistice şi nucleare. Ar putea bloca "temporar" strâmtoarea Ormuz şi recurge la grupări teroriste în caz de conflict, a afirmat generalul Ronald Burgess. "Însă DIA apreciază că este improbabil ca Iranul să iniţieze sau să provoace intenţionat un conflict"
.

Cu toate acestea, în cazul în care ar fi atacat, Iranul nu va ezita să se apere, iar rezultatele ar putea fi catastrofale, a mai afirmat generalul american.

Premierul israelian, Benjamin Netanyahu, a apreciat că sancţiunile economice şi financiare impuse Iranului nu au dat rezultate.

Iranul este "puterea cea mai iresponsabilă de pe pâmant" a afirmat Benjamin Netanyahu care crede că "Statele Unite ale Americii şi toate statele responsabile trebuie să fie îngrijorate de continuarea programului nuclear al Iranului".

Pe de altă parte, preşedintele iranian Mahmoud Ahmadinejad a afirmat că Iranul a reuşit să producă propriul combustibil nuclear la 20% pentru reactorul de cercetare, în timp ce mai multi lideri şi experţi occidentali au apreciat că acesta nu are capacitatea tehnologică necesară în acest sens.

Secretarul american al Apărării, Leon Panetta, a declarat recent că ar fi nevoie de încă un an pentru ca Teheranul sa producă bomba atomică si de încă doi ani pentru a fabrica mijloacele de transport necesare. 
Iranul pregăteşte vase kamikaze în Golful Persic

Americanii susţin că Iranul pregăteşte vase sinucigaşe care vor fi lansate în Golful Persic. Acestea ar putea fi folosite în atacuri de tip kamikaze, cu scopul de a bloca strâmtoarea Ormuz. 

Iranul se pregăteşte de un conflict, cred americanii. Este motivul pentru care a pregătit mai multe submarine şi vase de luptă. "Unele vase mai mici au fost dotate cu focoase mari de bombă care pot fi folosite ca dispozitive explozive sinucigase"
 a afirmat vice-amiralul american Mark Fox.  "Am urmărit cu atenţie dezvoltarea de rachete cu rază mare de acţiune, dar şi a celor balistice cu rază de acţiune mică, medie şi mare şi dezvoltarea programului nuclear" a menţionat Mark Fox. Iranul deţine în acest moment zece submarine mici, a adăugat el. 

Portavioanele americane sunt vulnerabile mai ales în faţa atacurilor sinucigaşe declanşate prin intermediul unor ambarcaţiuni mici. Americanii s-au confruntat cu o asemenea situaţie în portul Yemen, în 1996, când distrugătorul USS Cole a fost atacat printr-un astfel de procedeu.  Americanii insistă încă în sensul unei soluţii diplomatice în cazul tensiunilor din zona Golfului Persic. În regiune sunt prezente forţe armate internaţionale care vor să se asigure că transportul de petrol în zona Golfului Persic nu este afectat

Relaţiile dintre SUA și Iran, în prezent extrem de tensionate, au fost sinuoase de-a lungul istoriei: cele două state erau când prietene şi aliate, când inamici declaraţi. Nu era un secret că schimbările de atitudine erau legate de importantele zăcăminte de resurse naturale de care dispune Iranul.
Replica Iranului la embargoul european: strâmtoarea Ormuz, noua Cortină de Fier

 Un embargou european privind petrolul iranian ar putea fi decis a declarat ministrul francez de externe Alain Juppé.  “Vom putea adopta, sper, o măsură privind embargoul asupra exporturilor petroliere ale Iranului. Cooperăm şi lucrurile se îndreaptă în direcţia bună”.
 “Trebuie să-i convingem pe unii dintre partenerii noştri europeni care se aprovizionează cu petrol iranian. Trebuie să găsim alternativa. Soluţii există şi cred că vom atinge acest obiectiv” a apreciat şeful diplomaţiei franceze.

Anterior, un diplomat european aflat la Bruxelles precizase că ţările europene au fost de acord, în principiu, cu impunerea unui embargou asupra livărilor de ţiţei iranian, în cazul în care Teheranul nu se angajează ferm că va coopera cu comunitatea internaţională în dosarul nuclear al Iranului. “Există un acord de principiu pentru a avansa” pe calea embargoului petrolier “dar mai sunt multe de făcut
” în acest sens, a declarat diplomatul european.

Conform unei opinii exprimate în China, acordul preliminar la care ar fi ajuns statele din Uniunea Europeană pentru a opri importurile de petrol din Iran reprezintă o lovitură dată pieţei globale, însă ar putea fi de asemenea o dovadă de empirism în privinţa rezolvării în acest fel a situaţiei iraniene sensibile şi puternic tensionate.
 

Iranul este al doilea producător de petrol din cadrul Organizaţiei Ţărilor Exportatoare de Petrol (OPEC), având rezerve ce depășesc 130 miliarde de barili. În același timp, ocupă  locul doi mondial în privinţa resurselor de gaze naturale. Această miza economică imensă a făcut ca zbuciumata istorie modernă a Iranului și prezența actualului sistem politico-religios să poată fi considerate efecte ale intervenției marilor puteri mondiale. Este vorba despre rolul jucat de Marea Britanie și de SUA în schimbările de regim produse cu o jumătate de secol în urmă, și de influența pe care China şi Rusia o au, de decenii, în Iran. 

Din 2002, se vorbește despre ambițiile nucleare ale statului islamic.  În 2003, Iranul părea să fi renunțat la programul nuclear. După mai puţin de un an au avut loc alegeri, Mahmoud Ahmadinejad devenind preşedinte. Acesta a reluat procesul de îmbogăţire a uraniului. 
Iranul a fost raportat la Organizația Națiunilor Unite și, în 2006, au apărut primele sancţiuni. Au urmat valuri de avertismente, atât din partea ONU cât și din partea Uniunii Europene. Teheranul a susținut, constant, că nu încearcă să construiască bomba atomică, dar folosește tehnologia nucleară pentru producţia de electricitate. Contra-argumentul a fost că pare greu de explicat de ce o țară cu importante resurse naturale mizează atât de puternic pe centralele nucleare în strategia sa energetică. Ideea este subliniată în ultimul raport al Agenției Internaționale pentru Energie Atomică (AIEA).
La sfârșitul anului 2011, conflictul s-a adâncit. Washingtonul a anunţat noi sancţiuni împotriva Iranului în domeniile bancar şi petrolier. Marea Britanie a precizat că întrerupe toate legăturile cu băncile iraniene. Canada a blocat tranzacţiile cu Iranul.  La scurt timp, un general chinez a avertizat că o intervenție armată a Occidentului în Iran va primi o replică fermă din partea Chinei, cu riscul de a declanşa un nou război mondial. 
Atitudinea Rusiei este, la rândul ei, de remarcat. În timp ce Occidentul sancționează Iranul, Moscova este principalul partener al Teheranului în dezvoltarea programului nuclear.

În Orientul Mijlociu, devenit cea mai „fierbinte” zonă a planetei, situația se deteriorează constant. De curând, Iranul a transmis prin șeful armatei, generalul Attaollah Salehi, un avertisment ultimativ, amenințând că va acționa în cazul în care SUA vor transfera un portavion în Golful Persic. Răspunsul americanilor nu lasă loc de interpretări: își vor continua operațiunile în zonă. 
Următoarea mișcare a iranienilor poate fi închiderea strâmtorii Ormuz, prin care trec petroliere care transportă aproximativ 40% din producția de țiței a lumii. Acestă măsură a fost anunţată de iranieni ca replică în cazul în care le vor fi blocate exporturile de petrol. 

Mutatis mutandis, strâmtoarea Ormuz pare a fi devenit, în al doilea deceniu al Mileniului III, echivalentul Zidulului Berlinului pentru cele două mari blocuri- occidental si satelizat sovietic: materializarea a ceea ce, metaforic, purta numele de Cortina de Fier. 

Dincolo de tensiunile militare, este sesizabil că este pe cale de a se întâmpla ceea ce a prevăzut ministrul britanic al Afacerilor Externe, Willliam Hague: un nou Război Rece

Întrucât blocarea strâmtorii Ormuz are potenţialul latent necesar pentru a declanşa un conflic armat, este foarte probabil ca tensiunile să fie escaladate - aşa cum nu s-a întâmplat în perioada dintre sfârşitul celui de Al Doilea Război Mondial şi 1989, între cele două blocuri separate, simbolic, prin Zidul Berlinului - şi să se împlinească a doua previziune, de această dată doar conţinută, a şefului diplomaţiei britanice, în sensul pericolului existent în lipsa mecanismelor de securitate convenite, în timpul Războiului Rece, între Occident şi fosta URSS.

Un nou Razboi Rece în beneficiul celor care controlează petrolul

“Dacă America și aliaţii ei ar interzice exportul de petrol, pentru Iran asta ar reprezenta un fel de linie roşie. Şi nu ar fi o sancţiune doar împotriva Iranului, e o sancţiune împotriva tuturor clienţilor Iranului cum ar fi China, Japonia şi multe alte ţări. Statele Unite încearcă şi reuşesc în fiecare zi să adauge noi sancţiuni împotriva Iranului, dar eu cred că Iranul a început programul nuclear şi nu va renunţa la el. Dacă exportul de petrol al Iranului va fi ameninţat, după părerea mea, este posibil ca Iranul să nu blocheze strâmtoarea Ormuz, dar ar putea perturba navigaţia în zonă. În acest caz - din cauza prezenţei flotei de război a ambelor părţi - riscăm să avem un mic conflict. Iar acest mic conflict poate duce la un război în regiune”
 apreciază Hisham Jaber, directorul Centrului pentru Studii ale Orientului Mijlociu.

Cu toate că marile puteri sunt în tabere diferite, un conflict armat în regiunea Golfului Persic nu reprezintă neapărat începutul unui Război Mondial. Interesele economice și geopolitice ale marilor puteri în Orientul Mijlociu sunt însemnate, dar scenariul apocaliptic despre care vorbește toată lumea este extrem de departe. Deocamdată, toți adoptă public poziții de forță, însă ceea ce se va întâmpla în următoarea perioadă în Iran va fi rodul negocierilor purtate în spatele ușilor închise de către liderii marilor state ale lumii. 

Blocarea strâmtorii Ormuz, ruta vitală de tranzit  pentru aproape 40% din petrolul distribuit la nivel mondial, ar putea avea un impact imediat prin creşterea preţului petrolului.

Analiştii susţin că preţul petrolului ar începe să crească  şi ar atinge o majorare de 50% în decurs de cîteva zile. O blocadă iraniană, efectuarea de lovituri aeriene sau sabotarea rutei de transport pot fi şi trebuie luate în calcul. Însă, în pofida tensiunilor crescânde, probabilitatea ca Iranul să întreprindă astfel de acţiuni ostile nu a atins “punctul de neîntoarcere”.

Oficiali ai SUA declară că flota a cincea a Marinei, cu baza în Bahrain, este pregătită să apere ruta de navigaţie şi, dacă este necesar, să întreprindă acţiuni militare împotriva Iranului.

Economia Iranului - destul de şubredă - se bazează pe exportul a cel puţin două milioane de barili de petrol pe zi, care trec prin strâmtoarea Ormuz.

O posibilă blocadă iraninană ar pedepsi şi China, client important al Iranului în domeniul petrolului.

Pe de altă parte, China a investit masiv în domeniul petrolifer iranian şi s-a opus eforturilor occidentale de a sancţiona Iranul pentru programul său nuclear.

Potrivit unor analişti politici “o posibilă eroare de calcul ar putea provoca o reacţie exagerată dintr-o parte sau cealaltă”
.

Discuţii SUA - China

Iranul este considerat cel mai mare pericol pentru pacea şi securitatea globală a afirmat premierul canadian Stephen Harper, comentând tensiunile din jurul Strâmtorii Ormuz. 
. 

În consens cu această declaraţie, în discuţia avută la Beijing cu premierul chinez Wen Jiabao în prima parte a lunii ianuarie 2012, ministrul american de Finanţe, Timothy Geithner, şi-a propus să abordeze atât problema subevaluatei monede chineze, cât şi dorinţa SUA ca Beijingl să reducă importurile de petrol iranian întrucât acest ţiţei reprezintă “gura de aer de care profită teocraţia iraniană spre a da cu tifla vestului”
. Pe agenda discuţiilor a figurat programul nuclear iranian care pare a fi înregistrat progrese.

SUA exercită presiuni asupra Chinei pentru a-şi sista sprijinul acordat iranienilor - inclusiv în Consiliul de Securitate al ONU - şi pentru a participa la embargoul impus regimului islamist de la Teheran.

China este principalul importator de petrol din Iran - practic, principalul său partener comercial. Teheranul mai vinde cantităţi mari de petrol Uniunii Europene şi Japoniei. Dar, europenii au anunţat că vor să “ocolească” petrolul iranian iar japonezii şi-au manifestat disponibilitatea de a participa la sancţiuniunile şi embargoul petrolier împotriva Iranului, motivul fiind renunţarea la construcţia bombei atomice de către Teheran.

China a declarat că nu consideră “înăsprirea sancţiunilor drept o cale bună pentru reducerea tensiunilor şi rezolvarea problemei programului nuclear iranian”
.

Cu toate acestea, chinezii au redus la jumătate, luna trecută, importurile de ţiţei iranian, prelungind situaţia încă cu o lună. O întâmplare? Probabil, întrucât China nu şi-a manifestat disponibilitatea de a participa la embargou.
Pe de altă parte, China este, în Pacific şi la nivel global, adversarul strategic al SUA şi, desigur, nu doreşte să se creadă că a cedat în faţa presiunilor americane.

Cine sprijină Iranul

Dacă este adevărat că în ultimele luni China a cumpărat mai puţin petrol de la iranieni, este la fel de adevărat că a investit mult atât în puncte de exploatare de pe teritoriul Iranului cât şi în rafinării. 

India a precizat că vrea să suplimenteze importul de petrol iranian, cu sublinierea că nu acceptă sancţiunile impuse de ONU împotriva Iranului. 

Nici Turcia nu are de gând să renunţe la relaţiile cu Iranul, fiind principalul partener comercial al Teheranului. 

Rusia consolidează relaţiile cu Iranul

Mahmoud Ahmadinejad şi Dmitri Medvedev au căzut de acord să îmbunătăţeasca relaţiile între Iran şi Rusia. Cei doi preşedinţi au purtat o discutie telefonică dupa ce Rusia a refuzat să participe la o vizită a diplomaţilor străini la două dintre instalaţiile nucleare ale Iranului.
 Conform presei iraniene, Mahmoud Ahmadinejad i-ar fi transmis lui Dmitri Medvedev că Iranul şi Rusia trebuie să fie întotdeauna prieteni şi parteneri. La rândul său, preşedintele  rus i-a transmis că ţara sa este pregătită pentru o cooperare completă cu Iranul şi că vor fi îmbunatăţite relaţiile în domeniile energiei, transporturilor şi comerţului.

Iranul a deschis două instalaţii pentru a fi vizitate de diplomaţi străini, dar China şi Rusia, considerate apropiate regimului de la Teheran, au refuzat să participe.

Pe de altă parte, seful Statului Major al fortelor armate din Rusia, Nikolai Makarov, a declarat că, până în vară,  situaţia legată de controversatului program nuclear iranian va intra într-o nouă fază.. 

Washingtonul, care suspectează Teheranul că încearcă să construiască bomba atomică,  afirmă că nu a fost eliminată nici o opţiune, cu referire inclusiv la un atac armat. 

"O decizie va trebui să fie luată, cel mai probabil până în vară"
 a precizat Nikolai Makarov. Ministerul Apărării din Rusia continuă să monitorizeze situaţia din Iran şi din întregul Orient Mijlociu, a mai precizat seful Statului Major.  "Până acum, aveam câte un comandament pentru fiecare regiune. Acum am creat un centru al situaţiilor de urgenţă, care primeşte informaţii din toate zonele fierbinţi, în timp real" a adăugat Nikolai Makarov.
Iranul, către ţările arabe: nu luaţi arme de la occidentali, luaţi de la noi

Preşedintele Comisiei Majlis pentru Securitate Naţională şi Politică Externă iraniană, Alaeddin Boroujerdi, a declarat că Occidentul încearcă “să promoveze iranofobia” tocmai pentru a vinde mai multe arme ţărilor din regiune. Unicul scop al acestora ar fi de “a-şi menţine pe linia de plutire producţia de armament”
.

“SUA şi ţările din Vest au recurs întotdeauna la iranofobie pentru a justifica nelegiuirile lor în regiune. Îi sfătuim în mod sincer pe vecinii noştri să nu îşi cheltuie bugetele naţionale pe arme făcute în Vest” a subliniat Alaeddin Boroujerdi.

“Republica Islamică Iran, ca o ţară model în lumea islamică,  a obţinut succese în proiectarea şi fabricarea de arme”, a adăugat oficialul iranian. “Experienţa istorică ne arată că aceia care sunt dependenţi de ţările occidentale pot pierde sprijinul acestora în orice moment”.“Regimurile înlăturate în regiunea Orientului Mijlociu, cum ar fi Şahul Iranului sau Mubarak în Egipt sunt exemplele cele mai relavante în acest sens” a avertizat Alaeddin Boroujerdi.

SUA şi pregătirile pentru eventuala confruntare armată cu Iranul

Forţele armate ale Statelor Unite sunt pregătite pentru cazul în care Iranul va bloca strâmtoarea Ormuz, a declarat secretarul american al Apărării, Leon Panetta.  Anterior, Washingtonul a avertizat că nu va permite ca strâmtoarea Ormuz, prin care se transportă aproximativ 40% din petrolului mondial, să fie închisă.

Pentru a contracara acţiunile Iranului, Statele Unite dispun în Kuweit de o structură formată din 15.000 de militari, batalioane de infanterişti marini, un grup de nave care însoţesc un portelicopter şi două portavioane nucleare. Din grup fac parte crucişătoare purtătoare de rachete şi distrugătoare.

Între timp, Nicolas Sakozy îşi ia precauţii. „Implicarea militară nu va rezolva problemele, însă va declanşa război şi haos în Orientul Mijlociu şi, posibil, în întreaga lume. Franţa va face tot posibilul pentru a evita implicarea militară”
 a declarat Nicolas Sarkozy.  Franţa insistă asupra necesităţii soluţionării diferendului cu Iranul pe calea înăspririi sancţiunilor economice.

Exact în perioada sporirii tensiunii respective a fost dată publicităţii o ştire. În luna decembrie 2011, Lockheed Martin a lansat o nouă generaţie de avioane de luptă.  Marea "problemă" este că armata americană nu are nevoie de ele întrucât nu are de ce să le folosească. Mai exact, un avion de generație inferioară nu ar întâmpina dificultăți în fața unui avion rusesc sau chinezesc.

Preţul petrolului ar creşte iniţial cu 50% dacă Iranul închide strâmtoarea Ormuz

Dacă Iranul îşi pune în practică ameninţările de a bloca Strâmtoarea Ormuz, o rută vitală de tranzit pentru petrolul comercializat la nivel global, impactul ar fi imediat:. Analiştii susţin că preţul petrolului ar începe să crească vertigions cu 50% sau chiar mai mult în câteva zile, ceea ce ar conduce rapid la creşterea preţului combustibililor.

Tensiunile din Golf din ultima perioadă au menţinut preţul petrolului la peste 100 de dolari pe baril în pofida reîntoarcerii Libiei pe piaţă, a temerilor privind o recesiune economică europeană şi o slăbire a cererii de combustibili în SUA.

Preţul pe baril în Europa a ajuns la 120 de dolari, cel mai înalt nivel atins în ultimele şase luni.

În pofida relaţiilor extrem de tensionate dintre SUA şi Iran, la care se adaugă şi o interzicere provizorie asupra importurilor europene de petrol iranian, este puţin probabil ca Iranul să treacă la astfel de acţiuni ostile, precum blocarea strâmtorii Ormuz, sunt de părere cei mai mulţi experţi politici pentru Orientul Mijlociu
. Cu toate acestea, Iranul are capacitatea de a impune o blocadă prin plasarea de mine, atacuri aeriene sau sabotaje. 

Arabia Saudită, Iranul, Emiratele Arabe Unite, Irakul, Kuweitul şi Quatarul folosesc strâmtoarea Ormuz ca principală rută maritimă de export al petrolului şi gazelor naturale.

Peste 85% din petrolul şi cea mai mare parte din gazele naturale care trec prin strâmtoarea Ormuz ajung în China, Japonia, India, Coreea de Sud şi alte ţări asiatice, iar efectele unei blocade se vor răsfrânge, la nivel mondial, prin preţul petrolului. 

Oficialii americani spun că Flota a cincea a Marinei, aflată în apropiere de Bahrain, este pregătită să apere ruta de navigaţie foarte vulnerabilă din cauza deschiderii sale, de 33 km în cel mai îngust punct, şi a adâncimii care nu trece de 60 de metri - şi, dacă este necesar, să răspundă cu represalii militare împotriva Iranului.

"Dacă Iranul se hotărăşte să-şi folosească flota modestă pentru a ataca forţele aliate, probabil îşi vor vedea marina militară devastată. Le-am scoate din joc fregatele"
 a afirmat David Goldwyn, fost oficial al Departamentului american de Stat pentru relaţii internaţionale în materie de energie. 

În cifre
, situaţia din zona strâmtorii Ormuz şi consecinteţe închiderii ei sunt:

-  Prin strâmtoarea Ormuz trec, zilnic, 5 milioane barili de petrol. Dacă Iranul decide să  închidă strâmtoares, impactul ar fi uriaș asupra comerțului din întreaga lume
- Din 27 decembrie 2011, dată la care Iranul a anunțat că ar putea închide strâmtoarea Ormuz, prețul petrolului a crescut cu 2,5%

- Prin strâmtoarea Ormuz tranzitează aproximativ 40% din tot petrolul transportat pe mare și 17% din petrolul comercializat la nivel mondial.

- Japonia se alimentează, prin strâmtoarea Ormuz, cu trei sferturi din importurile totale de petrol, iar China cu aproximativ jumătate.

Principalele rute alternative:

- Conducta de petrol din Abu Dhabi care suportă 2,5 milioane de barili pe zi;

- Conducta irakiană prin Arabia Suadită care este dezafectată și care ar suporta 1,65 milioane de barili pe zi.

În cazul închiderii strâmtorii, cel mai puţin afectate ar fi Statele Unite şi unele dintre ţările europene, care au rezerve strategice de petrol şi ar putea obţine ţiţei din Golful Persic prin conductele din Marea Roşie. Dar costurile de transport ar fi mai mari în cazul în care strâmtoarea ar fi blocată, multe milioane de barili din exporturile de petrol fiind irecuperabile, ceea ce ar duce la creşterea preţurilor la energie pe pieţele mondiale.

"Închiderea strâmtoarea Ormuz ar fi un act de război împotriva întregii lumi. Nu te poţi juca cu economia mondială şi să presupui că nimeni nu va reacţiona"
 a afirmat Sadad Ibrahim Al-Husseini, fost director de exploatare şi dezvoltare la comparia saudită Aramco.

Europenii, puşi în faţa efectelor embargoului, intră în panică

 Au apărut zvonuri referitoare la iminenţa opririi livrării de petrol de către Iran spre şase ţări din Europa, ceea ce a provocat nelinişti la nivelul acestora. Ministrul de resort al Iranului a negat informaţiile apărute.  "Negăm aceste informatii. Dacă o astfel decizie va fi luată, ea va fi anunţată de Consiliul Naţional Suprem de Securitate al Iranului”
, a declarat un purtator de cuvânt al Ministerului Petrolului

Sancţiunile impuse de UE ii obligă pe europeni să nu mai importe petrol din Iran, situaţie căreia trebuie să i se conformeze cel tarziu la 1 iulie 2012. Mulţi caută surse alternative şi încearcă să reducă importurile din Iran. Un semn încurajator vine din partea Arabiei Saudite. Prinţul Al-Waleed bin Talal a declarat că nu va permite, în viitor, ca barilul de petrol să depăşească pragul de 100 dolari. 

Italia, Franta, Olanda, Grecia, Portugalia şi Spania ar fi fost avertizate de Iran că livrarea de petrol către ele va fi reevaluata. Din cauza conditiilor meteo neprielnice de pe Batranul Contient, Teheranul nu şi-a pus încă în aplicare avertismentul. Acesta tari cumpără 20% din totalul cantităţii de petrol exportată de Iran, în “fruntea clasamentului” fiind Italia.

SURSE DOCUMENTARE

- Financial Times

-The Times

-The New York Times

- Economic Times

-The Wall Street Journal

-The Guardian

-Daily Mail

-Forbes

-The Daily Telegraph

-The Telegraph

-Washington Post

-San Francisco Chronicle

-Libération

-Der Spiegel

-Die Welt

-Die Presse

-El Pais

- Hospodárske noviny 

-Ta Nea
-Scientific american

-Business and Leadership

-The Baltic Course

-Baltic Review

-USA Today

-Deutsche Welle

-Bloomberg

-Reuters

-Ria Novosti

-Mediafax

-Agerpres

-CNBC

-CNN

-AFP

-BBC

- Xinhua News Agency 

- IRNA Agency 
-Gizmodo




     											Februarie 2012











ust 2011




















� Bloomberg


� BBC


� Reuters


� Reducerea timpului de lucru cu 50% şi acoperirea de către stat a 60-67% din salariul net pierdut prin diminuarea orelor lucrate, în condiţiile unor facilităţi fiscale acordate angajatorilor care aplică această schemă (n.r.)


� Reuters


� Reuters


� San Francisco Chronicle


� Reutes


� Der Spiegel


� Economic Times


� The Times


� Ibidem


� Ibidem


� Deutsche Welle


� todaynewsportal.com


� Deutsche Welle


� Reuters


� AFP


� Der Spiegel


� Die Welt


� The Guardian


� Reuters


� Financial Times


� AFP


� Financial Times


� Ibidem


� Ibid


� Mediafax


� Reuters


� Ibidem


� Deutsche Welle


� Bloomberg


� Ibidem


� Ibid


� AFP


� Bloomberg


� Libération


� Die Presse


� Libération


� The Guardian


� În limba franceză, în original; traducere: „raţiune de a exista” (n.n.)


� Reuters


� The Telegraph


� The Guardian (citând Reuters)


� Hospodárske noviny


� The Guardian


� The Wall Street Journal


� AFP


� Ibidem


� Ibidem


� Ibidem


� Ibidem


� The Guardian


� CNBC


� CNBC


� Reuters


�CNN


� CNN


� Ibidem


� Business and Leadership


� marketwatch.com


� Forbes


� Forbes


� Bloomberg


� Forbes


� CNBC


� The Guardian


� BBC


� AFP


� Ibidem


� � HYPERLINK "http://www.examiner.com" ��www.examiner.com� 


� Postul german de televiziune ARD (preluat de The Guardian)


� BBC


� USA Today


� AFP


� The Guardian


� BBC


� Mediafax


� AFP


� The Baltic Course


� Baltic Review


� Agerpres


� AFP


� AFP


� europarl.europa.eu 


� Mediafax


� Scientific American


� Radio Polonia


� Internet service provider 


� Reuters


� Daily Mail


� The Telegraph


� Washington Post


� The Guardian


� International Business Times


� Reuters


� AFP


� Ibidem


� Xinhua News Agency


� Moldova Suverană Mews


� New York Times


� New York Times


� AFP


� Deutsche Welle


� Ibidem


� AFP


� RIA Novosti


� IRNA Agency


� IRNA Agency 


� Gizmodo


� Forbes


� New York Times


� Reuters


� Ibidem


� IRNA Agency 


� Reuters





PAGE  
1
DIRECŢIA STUDII ŞI DOCUMENTARE LEGISLATIVĂ

